Gaztelugatxeko San JuanHirukide | Hirukide\nMuinoa jaistea, zubia gurutzatuta, eta gero Gaztelugatxeko San Juanera igotzea abentura txikia da. Behin gailurrean, paisaia ikusgarriak zeharo ase utziko zaituzte. Ozeanoa nahiko mugitua izan ohi denez eremu horretan, olatuek indartsu egiten dute talka irlako harkaitzen kontra, eta horrek xarma berezia ematen dio tokiaren edertasun harrigarriari. Argazkietan polita iruditzen bazaizue, pentsa bertatik bertara.\nGaztelugatxeko San Juan nahitaezko bisita da txiki zein helduentzat. Irla txiki bezain ikusgarria da, Bizkaiko kostaldean, Bakio eta Bermeo artean. Irlak kono-forma dauka, eta punturik garaienean Juan Bautistari eskainitako ermita txiki bat dago. Lurrarekin gizakiak eginiko harrizko zubi batek lotzen du. Zubi hori 241 eskailera-mailako bide estua bihurtzen da, sigi-saga doana goraino. Hortxe, eliza ikusiko duzue, aurrealdean kanpai bat duena.\nBatzuetan, debekatuta egoten da zubi ondoan aparkatzea, lurra ezegonkorra delako. Kasu horretan, errepide nagusiaren ondoan utzi behar da autoa, eta oinez jaitsi gutxi gorabehera kilometro bat. Beti izaten da parada bide ondoko banku ugarietako batean esertzeko, atseden hartzeko eta ikuspegiez gozatzeko. Gainera, irlako punturik altuenean, ermita ondoan, haizetik babesturiko gune txiki bat dago mahai eta aulkiekin, eta hortxe ere har daiteke atseden. Gaztelugatxeko San Juan bisitatzeko urtarorik onenak udaberria eta udazkena dira, udan jende asko egoten baita. Irlako gailurrera igotzeko bidea beti egoten da irekita; ermita, aldiz, itxita.\nGaztelugatxeko San Juan Bakio eta Bermeo artean dago, BI-3101 errepidearen ondoan, eta autoz baino ezin daiteke heldu.\nhttps://hirukide.com/eu/san-juan-de-gaztelugatxe/https://hirukide.com/wp-content/uploads/2016/05/sanjuagazte-1024x421.jpghttps://hirukide.com/wp-content/uploads/2016/05/sanjuagazte-e1464700538457-300x300.jpg 2016-05-31T13:15:54+00:00 HirukideFamilia aisialdia\nMuinoa jaistea, zubia gurutzatuta, eta gero Gaztelugatxeko San Juanera igotzea abentura txikia da. Behin gailurrean, paisaia ikusgarriak zeharo ase utziko zaituzte. Ozeanoa nahiko mugitua izan ohi denez eremu horretan, olatuek indartsu egiten dute talka irlako harkaitzen kontra, eta horrek xarma berezia ematen dio tokiaren edertasun harrigarriari. Argazkietan polita iruditzen...


Beste espetxe politika bat aldarrikatu du gehiengo politiko eta sindikalak\nUrruntze politikaren amaiera eskatu du euskal gehiengo politiko eta sindikalak\nAgiri bat izenpetu dute, presoen eskubideak errespetatzeko eskatuz. Etxerat elkartearen arabera, "urrats garrantzitsua da, herri honen orainarentzat eta etorkizunarentzat".\nAdierazpen bateratuaren sinatzaileak, gaur, Bilbon. Argazkia: EITB.\nBeste sei preso gerturatu dituzte Euskal Herrira\nSarek eta Etxeratek batera egingo dituzte azken ostiraletako presoen aldeko protestak\nFrederic Haranburu ETAko presoa libre geratu da 30 urteko espetxeratzearen ostean\nLegea bete dadila eta euskal presoen eskubideak errespeta daitezela eskatu dute euskal alderdi abertzaleek eta sindikatuek, elkarrekin kaleratu duten adierazpen batean. Beste espetxe politika bat aldarrikatu dute, eta euren babesa eskaini diote Pedro Sanchez Espainiako Gobernuko presidenteari, alor horretan urratsak eman ditzan.\nEtxerat elkartearen ekimenarekin bat eginez, EAJ, EH Bildu eta Elkarrekin-Podemos alderdiek, eta ELA, LAB,UGT, CCOO, STEE, ESK, Hiru, Etxalde, EHNE, CGT eta CNT sindikatuek izenpetu dute agiria, eta gaur eguerdian Bilbon, Euskalduna jauregian, egin duten agerraldian aurkeztu dute. Irune Berasaluzek (EAJ), Maddalen Iriartek (EH Bildu), Raul Arzak (UGT) eta Ana Perezek (Steilas) irakurri dute idatzia, eragile guztien izenean.\nTestuak jasotzen duenez, "beharrezkoa da beste espetxe politika bat, presoek beren gizarte eta familiako erroak dituzten lekuetatik urrun zigorrak bete beharra ekidingo duena". Halaber, politika berri horrek "presoak bere familiarekin harremanak izatea erraztuko" duela eta "adin txikiko seme-alaben ongizateari begiratuko diola, gurasoek haiekin egoteko duten eskubidea defendatuz" adierazi dute sinatzaileek.\n"Konpromiso hau gizarteratu eta ezagutarazteko helburuarekin", gaur zabaldutako testua Iñigo Urkullu EAEko lehendakariari, Maria Chivite Nafarroako Gobernuko presidenteari eta Jean Rene Etchegaray Euskal Elkargoko buruari ez ezik, EAEko udal guztiei eta Eusko Legebiltzarrari igorriko diete. Baita, Pedro Sanchez Espainiako presidenteari, Friendship kolektiboari eta espetxeetako zuzendaritzei ere.\nEtxerat elkarteak, joan den otsailean, eragile politiko eta sindikalekin egindako batzarraren ondotik iritsi da gaurko urratsa. Bilera hartan, ondoko premisa adostu zuten parte-hartzaileek: "Espetxean dauden pertsona euskaldun presoek jasaten duten urruntzeari amaiera emateko premia eta, oro har, espetxe politikan oraindik indarrean dagoen salbuespen egoera gainditu beharraren premia". Ildo horretan, hauteskundeen ondoren, adierazpen publiko bateratu bat kaleratzeko konpromisoa hartu zuten, eta, hain zuzen, hori da gaur hedabideen aurrean zabaldutakoa.\nHala, Euskal Herrian "2011tik irekita dagoen errealitateari jarraiki", ondorengo mezua helarazi diote Sanchezi: "Espainiako Gobernuari helarazten diogu Euskadiko Autonomia Erkidegoko gizartearen eta adierazpen honen sinatzaileen sostengu osoa, pertsona euskaldun presoei legedi arrunt soila eta espetxe politika normalizatu bat aplikatzeko beharrezkoak diren urratsak ematea erabakitzen badu, aldatzear dugun iraganeko logiken araberako legedian oinarritutako egoera behin betiko gaindituz".\nSinatzaileen iritzian, "helburu hau betetzeak modu erabakigarrian esku hartuko luke euskal gizartean eta politikan iraganarekin lotutako etapa bat ixten, eta aukera emango luke, biktima guztiak oroituz, bizikidetza demokratikoan ardaztutako orainaldiko eta etorkizuneko denboraldi berri bat eraikitzen".


2017a «finkatze-urtea» izan zen Elhuyarrentzat | El Diario Vasco\nGipuzkoa2017a «finkatze-urtea» izan zen Elhuyarrentzat\n2017a «finkatze-urtea» izan zen Elhuyarrentzat\nElhuyar-en azken ekimenetako bat, Bizilabe proiektuaren aurkezpena, joan den astean Donostian. / LOBO ALTUNA\nUrteko txostenaren arabera, «egoera ekonomikoa egonkortzea» lortu zuen, eta hazkunde handia izan zuen bazkide norbanakoen kopuruakl\nLunes, 2 julio 2018, 13:08\nElhuyar Taldearentzat «finkatze-urtea» izan zen 2017a, izen bereko Fundazioaren patronatuak onartu berri dituen kontuen arabera. Fundazioak jabegoan dituen Elhuyar Zubize eta Eleka sozietate mugatuen kontuak ere ontzat eman ziren bilera berean.\nIzan ere, ohar baten bidez zabaldutakoaren arabera, «Elhuyar Taldeak egoera ekonomikoa egonkortzea lortu zuen 2017an, 2016ko joerari jarraituz» eta, horrez gain, «% 25 hazi zen bazkide norbanakoen kopurua».\nOharrak dioenez, «2016an, Elhuyarrek emaitza parekatzea lortu zuen, eta 2017a, berriz, finkatze-urtea izan zen; izan ere, duela bi urteko joera hobetu, eta emaitza positiboa lortu zuen iaz. Elhuyarrek ia 4 milioi eta erdi euroko sarrerak lortu zituen. Horietatik, % 70 produktu eta zerbitzuen salmentatik etorri ziren; % 17, diru-laguntza lehiakorretatik, eta % 13, hitzarmen eta bazkidetzetatik«.\n2017an hainbat ekimen berri jarri zituzten abian, horien artean nabarmendu daitekeelarik zientziaren arloan Bizilabe gazteentzako ikerketa-zentroa martxan jarri izana. Bilbon zabaldu zen lehen proiektu pilotua, 2017ko udazkenean, eta, era berean, Azpeitia-Azkoitia aldean, gazteak ikerketara hurbiltzeko urratsak eman genituen. Berriki jakinarazi dute ekimenak Gipuzkoako Foru Aldundiaren 'Etorkizuna eraikiz' programaren laguntza izan duela, Gipuzkoan Bizilabe sarea osatzen hasteko lehen urrats gisa.\nOhiko proiektuekin ere jarraitu zuten 2017an: «Zientzia gizarteratzen (Teknopolis telebista-saioa, Norteko Ferrokarrila irratsaioa, zientzia.eus webgunea eta Elhuyar aldizkariaren bidez) eta erabiltzaileei hizkuntza-baliabideak eskaintzen. Elhuyar hiztegien webgunea berritzeko, osatzeko eta eguneratzeko etengabe lanean aritzeaz gainera, txertatzen ari gara berdintasun-irizpideak ere: lexiko baztertzailearen azterketa sakona egiten hasi gara, eta hainbat adibide, adiera eta sarrera aldatu ditugu, erabilera inklusiboranzko bidean».\nHala ere, ekimen horiek guztiek ez dute beti diru-sarrera nahikorik bermatzen. Adibide argienetakoa hiztegia da. «Gurea hiztegi-webgunerik bisitatuena izan arren, formula berriak asmatu beharko ditugu gure webgunearen etorkizun ekonomikoa bermatzeko», gogoratu dute. Erabiltzaileek, edonola ere, jakin dute jasotzen duten zerbitzua eskertzen, eta «aurten, hiztegien webguneko erabiltzaileei eskerrak eman beharrean gaude, arduraz eta eskuzabaltasunez jokatu baitute eta Fundazioko bazkide egin baitira 100 erabiltzaile. Bazkide berri horiei esker % 25 hazi da norbanakoen bazkide-kopurua«.\nNorbanako bazkideen bultzadaz gain, «erakunde eta enpresa laguntzaileek ere babestea», Elhuyarrek garatzen dituen egitasmoek aurrera egin dezaten. Une honetan, erakunde laguntzaile hauek ditu bidaide Elhuyarrek: Eusko Jaurlaritzako Ekonomiaren Garapen eta Azpiegitura Saila, Eusko Jaurlaritzako Hezkuntza Saila, Gipuzkoako Foru Aldundia eta Usurbilgo Udala. Enpresa laguntzaileak, bestalde, Maier kooperatiba, Tecnalia, Neiker-Tecnalia, Laboral Kutxa, Lagun Aro, Tajo Group, Eika, Irizar, Ulma eta Kide dira.\nTxostena, osorik, hemen ikus daiteke.\nMaterialen zientzia eta teknologiaren inguruan, euskaraz «Si me acuerdo traeré una bolsa y si no, pagaré»


Orbelak airez airez Herri ondarea herrira bueltau - Bizkaieraren ataria\nPosted on 2011/06/09 2019/05/21\nOrbelak airez aire herri kantuak eta ume-hizkera oinarri hartuta prestatutako materiala da. Labayru Ikastegiak landutako material horretan, herritik batutako kantuak CDan grabau dabez, Galdakaoko Maximo Moreno Musika eskolako eta Etxebarriko Soinuzale Musika Elkarteko ikasle-irakasleen artean, Juan Carlos Irizarrek prestautako moldaketakaz.\nBeste aldetik, izen bereko gida-didaktikoa eta kantu bilduma argitaratu da. Gida horretan be, barruan dator CDa. Baina kantuakaz batera, kantuok eta material tradizionalok eskolan nahiz etxean erabilteko gida dakar. Gida horretan 0-6 urteko umeakaz jarduteko hizkuntza-baliabideak datoz: ume-hizkera, esakera okerrak zuzentzeko modua, egoeraren arabera erabilteko moduko esamoldeak, olgetak, jolasak.\nLan hau, berez, lehendik datorren egitasmo baten emaitza barria da.\nZuztarretatik ahora izenagaz egin zan lehen DVD didaktiko bat. Hori lantzeko, Nerbioi-Ibaizabal inguruko hainbat informanteri galdeketak egin jakezan eta grabau egin ziran. Orduko emaitzaren kalidadea eta arrakasta ikusita, kontuan hartuta grabazinoetan beste material asko egoala, jarraipena emon jakon.\nPosted on 2017/06/02 2019/04/16\nEkainaren 1etik 11ra bitartean Liburu Azoka egongo da Bilboko Areatzan, jardueren programa zabalagaz osotuta.47. edizi...\nPosted on 2015/04/03 2019/05/15\nUrteroko moduan, Pazko bigarrenean aurten be egingo da Idazleen Biltzarra Saran. Ohikoa dan moduan, idazleak bertan ego...\nArratiako korua Santa Ageda abesten\nSanta Ageda bezperan, Arratiako korua Bilboko kaleetatik ibilten da abesten.https://youtu.be/Jpd2VoaPNz4...


Umizoomi jokoak - play free joko - joko on\ntaldeko jolasak Umizumi mutila Geo, bere ahizpa txikia Millie eta bazkide leial & ndash ikusten duzu; Bot. Haurrei eskainitako fun guztiak, beraz, doan jolastu daiteke eta, aldi berean, ikasteko. Horien aurrean koloretsua ipuin batzuk zirraragarria genero garapenak jarraipena egiteko aukera eskaintzen dute. Hau ezkutuko objektu bat, koordinazioa, arreta, logika garatzea da. Ibilgailua kontrolatzeko, izarrak biltzeko, eta behin kalean edo hondartzan & ndash on behar duzu; horrek ez luke hemen egon elementuak berreskuratzeko. Ez dago joko ezkutatu da, nahiz eta bilatzen non beharrezkoa Milly aurkitu jostailuak artean.\nGames Umizoomi kategoriaren arabera:\nOnena Umizoomi jokoak\nUmiZumi Eraikina Adventures\nUmi zooma: Puzzle taldeak Umi zooma\nTeam Umizoomi: Crazy bideoak\nTeam Umizoomi: Race auto-marrazo\nUmiZumi: Uniformeak super Geo eraikin\nUmiZumi: ezkutatu eta Miles Seek\nTeam Umizoomi eta smelly Dozen\nUmi zooma: Sari Nagusia\nNickelodeon saskibaloi izarra 3\nAdierazi zeure burua!\nnick jr. janari kamioi jaialdia!\nJolasten online Umizoomi umea erraz lortu matematika ezagutza\nGames Online Guztiak Umizoomi jokoak\numeek partidak jolasten Umizumi\nHezkuntza ordenagailu jokoak bereziki popular jokalari gazteak beraiek eta beren gurasoak aurreratuenen artean izan zen, itxura modernoa munduari begiratzeko. Aniztasuna aukera ematen du seme-alabak entretenimendu interesgarri eta erabilgarria da, eta bertatik informazio erabilgarria asko egingo dute eskaintzeko. Umea, akaso, ez ikasteko, hitz egiteko, baina adibide matematiko sinple bat irakatsi izan zen, logikoki pentsatzeko eta letrak, objektuak, naturaren elementuak aitortu irakasten dira. Games online Umizumi diseinatutako ikaskuntza entretenigarria zehazki, kolore eta distiratsua, haurrentzako doinu eta soinu efektuak lagunduta. Ordenatzeko bere kudeaketa modu batean mutiko potolo gutxi laguntzea, guraso aisialdiko ume parte ere hartu, eta prozesu batetik onura bikoitza da.\nmutila Geo, bere arreba Millie eta laguntzaile leial eta robot batera, Team Umizoomi jokoak abentura zirraragarria ere ez galdetzen eta elkartzeko taldeak lagun onenarekin arrazoia da beti bihurtuko. Mutilen jolasak pista zein sakabanatutako izarren inguruan lasterketa zoragarri bat eskainiko Umizumi. Makina kontrolatzea geziak erabiliz, beharrezkoa da hura zuzentzeko norabide ezberdinetan hobariak lortzeko, eta betiere modu hesi baten gainean. Just sakatu « », makina hutsunea salto sortu eta horren bidez hegan. Beste lasterketa bizikletaz zein gure hirukotea parte hartu zuten lasterketan parte ahal izango duzu. Hemen eta\ntrampoline, & nbsp saltoka;\nbanderak izango dela gehitu jokalari kontuan biltzeko. &Nbsp;\nEz hassles txikiak saihesteko denean laua pneumatikoen, baina erraza da, konpondu hutsik egin zion. Ez dago neskak Umizumi, non joko ezkutatu eta denbora ona bilatzen jokoak ere daude. Millie maltzurrak eta ikasi hain trebeziaz oso zaila da aurkitzea dela ezkutatzeko. Aldi bakoitzean ezkutaleku jostailuak artean, leku berri bat, barruko edo outdoors aurkitzen du. Saiatu aurkitu eta horretarako zuen ezkutatzen dela uste duzu elementuak klik eginez. Beste batzuetan, laguntza eskaintzen dizu.\nHezkuntza jokoak – haurrak poza\nMillie eta Geo kometa bat pieza guztiak biltzea. Zeruan pasatzean, diseinatzaile elementuak bilduko duzu, baina besterik ez duzu pantailaren behealdean irudi eskema antza dutenak harrapatzeko. Ez al da hau adimen eta logika joko handi bat? Robotak, gainera neskak Umizumi prest area garbitzeko jokoaren pertsonaia nagusia bihurtzen da. Begiratu arretaz inguruan eta zein elementu ez-ingurunea sartzen. On errepidearen erdian kalean, belaontzi bat, oinetakoak eta txanoak etzanda standak, nahiz eta gazta zati bat autobusaren leihotik itsatsita. Eta han, semaforo: argi gorria? No – Marrubi hau! Irakasgai horiek ez dute kalean, leku eta denbora robota komando bat eman behar da, beraz, eremua garbitu jarraitu zuen. Noiz izango da lan honekin aurre egiteko, denbora aurrera joan belarra, zeina too gauzak alferrikako cluttered izan behar da. &Nbsp;\nJoko hau jotzen, ez besterik gastatzen duzu garbiketa eta behaketa eta logika eskumenak frogatzeko, ez duten giroa bat bila. Beste behin, premiazko erreskate bat tximinoa duten eraikin altu baten gainean igo. Lagunak igo xaboi burbuila zenbakiak dituen, baina inork ez zuzena izango da, eta batez ere igoko den aukeratu behar dugu. Beste kontu bat da, hainbat misio Team Umizoomi urpeko mundua bisitatu burutzeko, zerua sartu igoko, ikusi sirenak, eskema ontzia, puxika edo helikoptero, eta askoz gehiago ekarriko ditu. Bakoitzak bere zereginak ditu eta berehala hurrengo jarraitu ahal bada aurre. Gay pertsonaiak ondo pasatzeko, haurrek beren alaitasuna adixkidantzarekin gozatzeko aukera izango dute.


6. ibilbidearen kronika: Enkarterriak – Egizu elkartea\n6. ibilbidearen kronika: Enkarterriak\n6. bizikleta-irteera: Enkarterrietara\nPasa den martxoaren 12an Egizu Getxo Euskaldun elkarteak irteera bat antolatu zuen bizikletaz, Enkarterrietako herrietatik. Ni ez nintzen haiekin inoiz ibilia, baina eskualde horretan oso gutxitan ibilia naizez, oso erakargarria iruditu zitzaidan, eta joatea erabaki nuen.\nBilbon metroa hartu eta 9:25ean Bizkaiko zubian agertu nintzen, han 9:30ean hitzordua zegoela eta. Barakaldoko bi mutilak hortxe ziren odurako, eta laster hirugarrena agertu zen: David (hara non, ezaguna, udan AEK-ko barnetegi ibiltarian elkarrekin ibili ginen eta), eskualdea primeran ezagutzen duena, ibilbidea egiteko gidaria. Pixka bat geroxeago, Faduran bildu ziren taldeko gehienak, 16 lagunak, heldu ziren.\nAurkezpenak eginda, Daviden atzean abiatu ginen Portugeletetik Muskizera doan bidegorria hartzera. Bidea oso erosoa denez, bakoitzak bere erritmoa hartu zuen, bidegurutze batera heldu arte. Han guztiok bildu ginen. Eskumatara utzi genuen Muskizerantz doan bidea eta Gallarta aldera jarraitu genuen. Momentu batean berriro eskumatara desbideratu ginen Galdameseko bide berdea hartzeko (antzina ikatza garraiatzeko trenbidea zen). Herrira heldu baino lehen, auzo batean, El Puente tabernan gelditu ginen (txirrindularien geldiunea omen da, gutaz gain beste batzuk ere gelditu ziren) eta hamaiketakoa hartu genuen; eta aldi berean, albokoarekin berba egiteko (mugimendu barik) aukera izan zen.\nBerriro bizikleta gainera, eta errepidetik (trafiko gutxi dago, beraz, trankil joan ginen banan-banan) Galdames herria pasatu genuen, Gueñes, Sodupe eta Alonsotegiraino. Alonsotegin enparantzan gelditu ginen bokata hartzeko, herriko jendea artean bermuta hartzen ari zen bitartean. Ordu biak pasata ziren. Eguzkitsu zegoen eta primeran egon ginen hor lurrean jesarrita, janaria partekatuz, eta albokoak pixka bat gehiago ezagutuz. Giroa adiskidetsua zen, ni oso eroso eta gustura sentitu nintzen.\nHiruretan-edo bidean segitu genuen Barakaldoraino. Guztiok elkartu ginenean Roziok taldeko argazkia atera zuen. Talde barruan nago jadanik eta poz-pozik gainera, hurrengo irteeretara, ahal dudan guztietan, duda barik joango naiz, plana eta jendearen artean sortzen den giroa asko gustatzen zaidalako.\nAlonsotegitik Zorrozaraino elkarrekin jarraitu genuen eta hemendik bakoitzak bere aldera, agurrak eta hurrengora arte. Nik Bittorrekin Zorrozaurretik Bilbora”.\nEskerrik asko, Bilboko Bego Ramirez, plazera izan da zurekin pedaleatzea!\nrozio2011-03-22T17:30:51+01:002011-03-22|agenda, berbalagunok, bizikleta taldea, egizu, irteerak|0 Comments


Nazioartekoa · Itinerario muralístico de Vitoria-Gasteiz\nBabesleak eta babesa\nEstás en: Hasiera › Zer da IMVG-a? » Nazioartekoa\nIMVGren helburuetako bat kulturaren bitartez nazioarteko loturak indartzea da.\nMuralismo publikoak Amerika Latindar eta Estatu Batuetan ditu bere erroak, non komunitate-kulturan hamarkadetako esperientzia duten erakunde muralistiko garrantzitsuak dauden. Gaur egun ezagupenak partekatzeko erakundeak eta muralistak aurkitzen ditugu mundu osan zehar.\nIMVGri lotutako erakundeak\nHonakoak dira programak eta trukeak garatzen ditugun erakundeetako batzuk:\nCPAG 1971n artista talde batek sortua da artisten eta komunitateen arteko loturak ezartzeko xedeaz, Chicagoko hiri-auzoetako auzokideen bizitzak aldatu eta hobetze aldera. Ehundaka hormirudi publiko ekoiztu dituzte, arte partekatuaren onura sozial eta kulturalak hiri osoan zehar hedatuz.\nMAP, 1984an Jane Golden artistak sortua artearen bitartez gizarte aldaketa onuragarriaren katalizatzaile gisa, Estatu Batuetako arte publikoaren erakunde garrantzitsuenetakoa da egun, 3.000 hormirudi baino gehiago bere gain dituelarik.\nSPARC, 1976an Judy Baca artistak sortua, Rivera, Siqueiros eta Orozcoren muralismo mexikarraren iturritik edaten du. Bere misioa artea sarritan ahotsik ez dutenentzako adierazpen erreminta gisa erabiltzea da, hiritarren artean elkarrizketa kulturala erraztuz eta komunitateetatik arte publikoa ekoiztuz.


"Nahiz eta ez irabazi, gorengo mailan lehiatzea saria da" - Bizkaiko Hitza\n“Nahiz eta ez irabazi, gorengo mailan lehiatzea saria da”\n2017, urriak 27 Bizkaia, Elkarrizketa 966\nSaskibaloian aritu ostean, kirola egitearren hasi zen triatloietan lehiatzen Gurutze Frades (Durango, 1981). Hasiera batean denborapasa zena, bere ogibide bihurtu zen. Uste baino lehen lasterketak irabazten hasi zen, eta, 2011n Espainiako txapelketa irabazi ostean, lana utzi eta kirolari profesional bihurtzea erabaki zuen. Ordutik hona, gorako bidea hartu du Fradesen kirol ibilbideak. 2015ean Vichyko (Frantzia) Ironmana irabazi zuen, eta 2016an lehen aldiz sailkatu zen Hawaiin egiten den Ironmaneko finalera. Aurten, balentria errepikatu du, eta 22. postua lortuta itzuli da etxera.\nHawaiiko Ironmanetik bueltatu berri zara. Nolako esperientzia izan da munduko lasterketa gogorrenetakoan lehiatzea?\nDistantzia luzeko lasterketa garrantzitsuena da, eta bertan biltzen dira munduko atleta onenak. Onenen aurka lehiatzea halako paraje batean izugarria da. Aurten prestaketa zorrotz eta luze bat egiteko aukera izan dut, eta, horregatik, indartsu iritsi nintzen. Lasterketa egunean, ordea, gauzak ez dira nahi bezala ateratzen. Estrategia bat prestatu nuen, baina azkenean, arazo fisikoengatik esperotakoa baino maila apalagoan lehiatu nintzen. Hawaiin goiko postuetan bukatzeko, zure lasterketa onena egin behar duzu.\nGogorra da lasterketa erdian ohartzea prestatu duzun estrategiak huts egin dizula?\nLasterketa ondo hasi nuen, baina bizikletaren zatira pasatu nintzenean nire errendimenduak behera egin zuen. Gogorra da lasterketa erdian ohartzea hainbeste entrenatu eta gero ez zarela zure ehuneko ehuna ematen ari. Hala ere, beste lehiakide batzuk ere gaizki ari ziren, eta pentsatu nuen korrikako zatian berreskuratu nezakeela galdutako denbora. Azkenean, 31. postutik 22. postura igo nintzen, eta esperotako errendimendutik urrun geratu banintzen ere, emaitzarekin pozik nago. Azken finean, sailkapenak ez du zehazten lasterketa on edo txar bat egin duzun.\nDenboraldi ona izan da aurtengoa?\nBosgarren eta seigarren postuak lortu ditut denboraldiko bi lasterketa garrantzitsuenetan, Hegoafrikakoan eta Brasilekoan, eta azkenengoan nire marka pertsonal onena lortu nuen, bederatzi ordukoa. Hala ere, emaitzez harago, urte ona izan da atleta bezala hazi egin naizelako. Lehiakideen maila gorantz doa, eta Hawaiin lehiatu ahal izateko triatleta hobea bihurtu behar izan naiz.\nKosta egiten da denboraldiak eragiten duen tentsioari eta nekeari buelta ematea?\nEz da erraza aurreikustea zenbat denbora beharko duzun errekuperatzeko, baina urte asko daramatzat lehiatzen eta nire gorputza ohituta dago sufritzera. Hawaiitik bueltan, kosta egingo zait atseden hartzea. Nahiz eta iazko azaroan hasi nintzen entrenatzen, ondo sentitzen naiz eta lehiatzen segitzeko gogoa dut. Hala ere, datorren denboraldirako gorputza prest izan nahi badut, nahitaez atseden hartu beharko dut.\nEliteko kirolari bezala goiz eta arratsaldez entrenatzen dut. Zorionez kirola asko aldatu da, eta egun ez gara entrenatu behar lehen bezain beste ordu. Orain, garrantzitsua ondo entrenatzea eta diziplina handia izatea da.\nHorrenbeste aldatu dira entrenamenduak?\nProfesionaltasun eta teknifikazio maila izugarria lortu da triatloian eta distantzia luzeko lasterketetan. Dena dago neurtuta: denborak, lasterketako atalak, errendimendua, eguraldia, aerodinamika… Are gehiago, egun lasterketa simulatzeko programak daude. Detaile guztiak zaintzen dira. Edonola ere, faktore humanoa hor dago. Ezin duzu aurreikusi zure aurkariek zer egingo duten edo zu nola sentituko zaren. Hawaiin hori gertatu zitzaidan.\nAurrerapen teknikoek kirolaren izaeran eragin dute?\nHainbat kiroletan piztu da eztabaida hori baina kirolariontzat hobekuntza hauek guztiak oso baliagarriak dira. Ni behintzat, liluratuta nago errendimenduaren zientzia deitzen den horrekin. Ez dut uste kirolaren izaeran eraginik duenik. Izatekotan, kirolean gorengo maila ematea ahalbidetzen digu.\nIronmanean aritzeko entrenamendua eta diziplina baino zerbait gehiago beharko da, ezta?\nBorondatea. Ironman lasterketek, bataz beste, bederatzi eta hamar ordu bitartean irauten dute. Tarte horretan asko eta azkar pentsatzen da, eta psikologikoki sendoa behar duzu izan datorrenari aurre egin eta kontzentrazioa ez galtzeko. Nire kasuan, taldearekiko ardura dudala sentitzen dut. Jende askori esker nago nagoen tokian, eta ezin diet huts egin.\nTalde handia duzu zure atzean?\nEntrenatzaile pertsonal bat dut, eta Euskal Herrian nagoenean bertoko talde batekin entrenatzen naiz.\nAsko bidaiatu behar duzu. Ekonomikoki nola moldatzen zara?\nNire ibilbidean zehar beti babestu izan naute eta inoiz ez didate aterik itxi, baina, maila profesionalean gora egitearekin batera, materialen eta bidaien gastuek ere gora egin dute. Babesleen eta sarien arabera antolatu behar naiz egun; zoritxarrez, kirol honek ez du beste kirol batzuen ospea. Hala ere, arazo ekonomikoak gorabehera, konbentzituta nago egiten dudanarekin. Soilik espero dut nire ibilbide profesionala nik nahi dudalako bukatzea, eta ez diru gabe geratu naizelako.\nZein izan da zure ibilbideko une gogoangarriena?\n2015 oso urte berezia izan zen, hainbat lasterketa irabazi nituelako. Egun, gauzak desberdinak dira, baina, ez horregatik txarragoak. Gorengo mailan nagoenez, soilik lasterketa garrantzitsuetara joateko aukera dut. Nahiz eta ez irabazi, gorengo mailan lehiatzea saria da. Urteak aurrera doaz eta badakit nire ibilbideari geroz eta gutxiago geratzen zaiola, baina fisikoki inoiz baino indartsuago sentitzen naiz.


Ondarroako Udala - Abortua Kode Penaletik ateratzeko eta emakumeen erabakitzeko eskubidea bermatzen duen lege baten alde\nAbortua Kode Penaletik ateratzeko eta emakumeen erabakitzeko eskubidea bermatzen duen lege baten alde\n2014/01/23ko Osoko Bilkuran aho batez onartutako MOZIOA\nOndarroako emakumeen Udal berdintasun Kontseiluak 2014/01/15eko batzarrean aho batez onartu zuen hurrengo mozio hau Osoko bilkuran aurkeztea.\nHurrengo elkarte hauek kontseilu horren partaideak dira: Andrabanda Feminista, Boga Boga emakume elkartea, Minbiziaren Aurkako Elkartea, ONE, Ondarroako Sarekonpontzaileak, 7 emakume en movimiento eta UXU-Ondarroako emakumeen taldea; baita Ondarroako alderdi politikoak, LAB sindikatua eta banakakoak ere.\nABORTUA KODE PENALETIK ATERATZEKO eta EMAKUMEEN ERABAKITZEKO ESKUBIDEA BERMATZEN DUEN LEGE BATEN ALDE, Osoko Bilkuraren aurrean Ondarroako emakumeen Udal berdintasun Kontseiluak aurkezten duen mozioa.\nEgungo “Sexu- eta Ugalketa- Osasun eta Haurdunaldia Borondatez Etetearen Legea” (HBE), 2010ean onarturikoa, aldatzeari buruzko berriak direla eta, eztabaida handia sortu da jendartean; era berean, aldaketa proposamen honek mugimendu feministaren erabateko gutxiespena bultzatu du.\nLege berriaren arabera 1985eko eredua (diktadura ostean onartu zuten abortuari buruzko lehen legea) baino atzeragoko egoerara itzuliko ginateke eta hori zuzen-zuzeneko erasoa da emakumeen eskubideen kontra.\nGaur egungo legeak ez ditu inolaz ere gure eskubideak bermatzen, zeinak abortu askea baimentzen duen 14 asteren buruan egiten bada - beti ere, hiru eguneko hausnarraldia ostean -; halaber, oso urrun dago emakumeen gehiengoak borrokatzen ditugun helburuetatik: hau da, abortu askea, ziurra eta doakoa gizarte segurantza sistemaren barruan edozein emakumerentzat, hain justu, jatorriak jatorri, klase sozialak klase sozial etab. Gogorarazi behar da, egun, eskubide hori ez dela eskubide etorkin eta papergabe diren emakumeentzat, zeintzuk ez baitute sarbiderik osasun-publikora, arean ere, azken urteetan egindako murrizketen ondorioz.\nKontuan izan behar dugu, gaur-gaurko abortatzeko eskubideari buruzko gogoeta hori ez dela kasualitate hutsa. Izan ere, horren atzean eraso ideologiko, erreakzionario eta dogmatiko latza dago, zeinaren bidez ezartzen den, horrenbestez, zein izan behar den familia-eredua eta emakumeen rola bere baitan. Egun, zerbitzu publikoetan gauzaturiko murrizketak direla eta , preseski, zaintza edota ugalketa lanetan orain arte Estatuak babestutako gutxia, bazterreratua izan da. Ondorioz, lan horren zama emakumeek hartu dute euren bizkar gainean (eta hartuko dute). Bada, andreek dute betebeharra Estatuaren disfuntzio hori euren gain hartzeko. Berebat, abortatzeko eskubideari buruz berriro gogoeta egitea da ostera ere hartzea aginduak, zeintzuk arautuko liguketen zein rol izango zatekeen “ama gisa” bete beharko genukeena; horrez gain, gogoeta horrek lekarke indartzea emakumeen “zeregin nagusia” jendarte honetan: hots, familia heterosexualean ugaltzearena.\nOrain arte abortatzea modu oso ezberdinetan gauzatu dela ikusi badugu ere, etorkizunean, ezarri nahi dituzten neurriak direla medio, bestelakotasunak areagotuko dira. Halatan, era ziurrean abortatu ahal izango dutenak hauek izango dira: eskubide hori profitatzeko baliabide ekonomiko nahikoak dituzten emakumeak, zeintzuk joango baitira horren lege zurruna ez duten herrialdeetara. Krisi izenez batailatu duten iruzur horri esker, aldiz, gero eta emakume gutxiagok izango dugu aukera horri eusteko modua. Errekurtso ekonomiko gutxiko emakume langileentzat eta ikasle direnentzat, hortaz, zailtasun handiagoak egongo dira. Zio hori dela eta, klandestinitatean abortatzera jo beharko dute, baldintza ezegokipetan; are gehiago, beraien bizitzak arriskupean jartzeko kaltebide larria izango dute. Gainera, 18 urte baino gutxiago duten emakumeek gurasoen baimenik gabe ezin izango dute abortatu; zeina guztiz harritzekoa baita, preseski, Estatu Espainolean ezkondu ahal izateko gutxieneko adin legala 16 urtekoa baita, eta, orobat, 13 urtetik haratagoko nerabeek harreman sexualak izan baititzazkete (legearen ikuspuntutik).\nAlabadere, jakiteko dago zeintzuk izango diren ondorio penalak era ilegalean abortatzera derrigortutako emakumeentzat, ezen, Justizia Ministerioak oraindik ez du horri buruz ezer esan.\nUste dugu haurdunaldia borondatez etetea zilegitasun, ziurtasun eta legezko egoeran gauzatu behar dela; halaber, Administrazioak hartu behar du beharrezkoa gerta daitekeen neurri oro, preseski, emakumeek hartutako erabakia burutu dadin. Hori guztia dela eta, izan ere, gure eskubidea delako honakoa exijitzen dugu:\nLegegintza aldaketa non abortua ez baita izango delitu eta, beraz, Kode Zibilean arautua; berebat, zeinak erregulatuko duen emakumeen eskubidea, alde batetik, haurdunaldia borondatez eteteko eta, bestetik, erabakitzeko euren amatasunari buruz.\nLege bat onartzeko eta bermatzeko emakumeen ugaltzeko autonomiarako eskubidea, hain justu, zeinagatik norbanakoaren ebazpena izango baita haurdunaldia eteteko erabakia hartzeko zergati soila . Berdinki, zeinagatik eskura izango diren eskubide hori modu eraginkor eta ziurrean gauzatzeko beharrezko tresnak.\nAipaturiko eskubide horren aitorpen zehatz eta argia; zeinaren praktika ezin den baldintzatu ezta oztopatu ere: hain zuzen ere, hirugarren pertsonek egindako epaiketa edota balorazio moralengatik ala ez dagoelako osasun publikoko sarean beharrezko zerbitzurik.\nAbortua osasun-zerbitzu normalizatua izan dadila osasun publikoko sare barnean; hain justu, emakume ororentzat, bertako zein etorritakoentzat . Orobat, kontzientzia-eragozpena arautu dadila bermatzeko emakumeen abortatzeko eskubidea gune publiko guztietan.\nEskatzen dugu bermea emakumeok gure eskubideak erabili ahal izateko eta, era berean, profesionalek euren lana egin ahal izateko; hori guztia inolako beldurrarazte edota lohitzerik gabe, zeintzuk oztopatzen eta kriminalizatzen baitute eskubide horren gauzatze askea.\nGehitu daitezela sexu-eta ugalketa- osasunari atxikitako politika eta neurriak, zeintzuk oinarrituta baileudeke sexu- eta ugalketa- eskubideen onarpenean.\nBermatu daitezela emakumeen sexu-eta ugalketa- eskubideak; halaber, hezkuntzaren maila orotan ezar dadila sexu-eta afektu- hezkuntza, beti ere, ikuspuntu feminista eta ez heteronormatibo batetik.\nAntisorgailu ezberdinei buruzko informazioa helarazi dadila, zein doakoa eta eskuratzeko erraza izango baita. Guk erabakitzen dugu nola bizi nahi ditugun gure identitate sexualak, plazerak ,desioak eta gure amatasuna.


"Donald Trump arrazista zurien ahotsa bilakatu da, eta ez dakit zer gertatuko den" - Laudio - Aiaraldea.eus\n"Donald Trump arrazista zurien ahotsa bilakatu da, eta ez dakit zer gertatuko den"\nAitor Aspuru Saez 2020-06-03 09:45\nGeorge Floyden heriotza salatzeko mobilizazio ugari egiten ari dira egunotan. / Victoria Pickering\nPEDRO MENDIA laudioarra Estatu Batuetan bizi da, eta azken egunetan arrazismoaren aurkako mobilizazioen lekuko izan da. Donald Trump presidentearen jarrera probokatzaileak egoera okertu du, bere ustez.\nPedro Mendia -askorentzat Kepa- Estatu Batuetan bizi da, jatorri laudioarra izan arren. Zehazki, New Haven ditu etxea zein lana. Mendiaren hitzetan, bere hiria oso liberala da, eta Alderdi Demokratak gobernatzen du. Herrialde askotako lagunak elkarbizi dira han, eta horrek ere isla du polizian: "Nire sentsazioa da polizia gehienak ez direla azal zurikoak, beltzak edo hispano ugari ere badaude".\nHala ere, Mendiak nabarmendu du ez direla arrotzak arrazismoaren eta gazte txiroen kontrako gertakariak hirian: "Poliziak gazteak hil ditu, ez dut gogoratzen noiz izan zen azken aldia, baina hori gertatu da".\nMendiaren aburuz, arrazismoa Estatu Batuen bizitzaren muinean dago, eta Barack Obamaren legealdiek ez dute horrekin bukatu: "Askok esaten zuten presidente beltz batekin arrazismoaren arazoa amaituta zegoela. Baina ez da horrela. Jendea hil eta erailtzen dute bere azalaren koloreagatik. Esaterako, Covid-19ak eragindako heriotzak bikoizten dira komunitate beltzean".\nMendiaren iritziz, aldaketen beharra bistakoa da, baina Donald Trumpen presidentearen jarrera kontrakoa dela pentsatzen du: "Black Lives Matter mugimenduak eskatzen duena zentzuzkoa da; eta Donald Trumpek aldaketak egongo direla esan ordez, arrazismo zuriaren bozeramaile bilakatu da egin dituen adierazpenekin. Ni harrituta nago. Horrek ez du lagunduko giroa baretzen. Adibidez, astelehenean manifestaldi baketsuaren aurka bidali zuen polizia Trumpek bera eliza batera joateko eta han adierazpenak egiteko".\nNew Havenen ere giro nahasia\nPedro Mendia George Floyden erailketak sortu dituen protesten lekuko izan da, bai hedabideen bitartez, zein zuzenean, bere lantokia komisaldegiaren alboan baitago. Aiaraldearrak hango hezkuntza sisteman ardura garrantzitsuak ditu, bereziki, etorkinen seme-alabekin.\nEdonola ere, heriotzak irudi bitxiak utzi ditu: "New Havengo poliziaburuak agerpen publikoa egin zuen, Floyden hilketa gaitzesteko. Horrez gain, gainerako agenteek hitz eman zuten ez zutela inoiz halakorik egingo. Eta, hala izatekotan, polizia erakundetik botako dutela".\nHori bai, adierazpenek ez dute jendearen haserrea baretu. Larunbatean alkatearen etxean egon zen protesta gauez. Igandean 1.000 lagunek osatutako manifestazioak hiriko autopista moztu zituen. Mendiak argitu du manifestariak anitzak zirela, "beltzak, zuriak edo hispanoak zeuden".\nHorren ostean, igande gauez, talde txiki batek komisaldegira jo zuen. Alkatea zegoen barruan eta eurekin hitz egitera atera zen. Hala eta guztiz ere, tentsioa nabaria izan zen eta istiluak jazo ziren.


'Nik Eibarren erosten dot' erosketa-bonuen kanpainak 515.000 euroko inpaktu ekonomikoa izan du Eibarko merkataritzan eta ostalaritzan — Eibarko Udala\n'Nik Eibarren erosten dot' erosketa-bonuen kanpainak 515.000 euroko inpaktu ekonomikoa izan du Eibarko merkataritzan eta ostalaritzan\nMerkataritzarako 6.650 bonu jarri ziren salgai eta denak agortu ziren; ostalaritzan, aldiz, 2.850 bonuetatik % 40 saldu ziren. Eibarko Udalak 250.000 euro bideratu zituen kanpainarako eta “oso balorazio positiboa” egin du, udal ekimen honen helburuak “erabat bete direlako”.\nEibarko Udalak abian jarritako merkataritzarako eta ostalaritzarako erosketa-bonuen kanpaina, 250.000 euroko partida izan zuena, ekainaren 8tik uztailaren 3ra bitartean egin zen, eta 515.000 euro inguruko inpaktu ekonomikoa eragin du hiriko merkataritza-, zerbitzu- eta ostalaritza-sektorean.\n'Nik Eibarren erosten dot 'izeneko ezohiko kanpaina hau Udalaren Txoke-Planaren esparruan garatu da, COVID-19ko osasun-krisiak eragindako ondorio sozioekonomikoak arintzeko.\nKanpainaren balantzea egin ondoren, jakin dugu salgai jarri ziren 9.500 bonuetatik 6.650 saltokiei zegozkiela (guztiak saldu ziren), eta beste 2.850 ostalaritzarako zirela (horietatik % 40 saldu dira). Bonu bakoitzaren prezioa 25 eurokoa zen eta 50 euroko erosketa egin zitekeen. Alegia, Udalak bonu bakoitzaren prezioaren erdia jarri du, eta beste erdia bezeroak.\nGuztira 2.018 bonu-eskaera egin ziren, herriko sei establezimendutan, Eibarko Merkataritza Gune Irekiko bulegoetan, eta Untzagako dorrean horretarako bereziki jarritako lokal batean jaso ahal izan zirenak. Bonuak on-line eta modu presentzialean saldu ziren (65 urtetik gorako pertsona nagusientzat soilik).\nKanpaina honen barruan, bonuen zenbatekoaz gain, Udalak bere gain hartu du Untzagako dorreko bulegoetan bonuak saltzeko bi pertsona kontratatzearen gastuak (Eibarko Merkataritza Gune Irekiko langileak ere egon ziren bertan). Udalak, halaber, bere gain hartu zituen Untzagako lokalaren alokairu-gastuak.\nAipatu beharra dago, ekainaren 8 eta 9an, erosketa-bonuak erosteko lehen egunetan, kolapso bat gertatu zela salmenta-zerbitzarian, bi egun horietan 6.200 bonu baino gehiago saldu zirelako; alegia, telematikoki salmentara atera ziren bonuen % 92, eta modu presentzialean eskura zitezkeen % 72.\nEibarko 200 establezimendu inguruk parte hartu dute kanpainan; haietatik 143 komertzialak eta zerbitzuetakoak ziren, eta 40 inguru ostalaritzakoak. COVID-19aren efektuen ondorioz zigortutako sektoreak dira, eta Udalak, bonuen ildo horrekin, bereziki lagundu nahi izan die.\nUdal Garapen Ekonomikoko Sailak kanpainaren “oso balantze positiboa" egin du, Eibarko merkataritza-, zerbitzu- eta ostalaritza-sektoreetan "eragin ekonomiko handia" lortu delako, eta "kanpainaren helburuak erabat bete direlako". Kanpaina Udalak finantzatu du, Eibar Merkataritza Zentro Irekiak koordinatu eta kudeatu, eta Merkataritzaren Bulego Teknikoaren aholkularitza izan du.\n'Nik Eibarren erosten dot' logotipoa.


Hondakin bilketako larrialdi gunea suko hautsak errea - Olazti - Guaixe.eus\nHondakin bilketako larrialdi gunea suko hautsak errea\nGuaixe 2017-02-09 18:50\nSuhiltzaileek iritziz nahi gabe sortutako sutea izan da, suko-hautsak edo eragina.\nOlaztiarrek Erburua kiroldegiaren ondoan dagoen hondakinen bilketarako larrialdi gunea erreta opatu dute gaur goizean. Suhiltzaileek itzali dute sua, antza, oraindik bero zeuden suko-hautsak eragin duena. Negu partean halakoak gehiagotan gertatzen direla argitu dute Sakanako Mankomunitateko Hondakin Zerbitzutik. Horregatik, suko-hautsekin tentuz ibiltzeko deia luzatu dute. Olatzagutiko larrialdi gunean lau edukiontzi eta beste txiki bat zeuden. Guztiz kixkalita gelditu dira. Horien balioa 700 euro ingurukoa da.\nMank-eko teknikariek larrialdi gunearen egurrezko egituraren egoera bihar aztertuko dute. Baita inguruak txukundu ere. Gaur, dagoeneko, larrialdi gune ondoan edukiontzi berriak jarri dituzte. 839 etxebizitzei zerbitzua ematen die larrialdi guneak.\nBigarren aldia da suaren garrek hondakin bilketako larrialdi gunea kaltetzen dutena. 2015eko garagarrilaren 15eko suak egurrezko egitura guztia eta edukiontziak kixkali zituen. Egitura, teiladura eta edukiontziak berritu zituen Mank-ek joan den urteko garila hasierarako. Konponketak 3.600 euroko balioa izan zuen.


2018 Ekaina 08\nNorek badü apartamentü bat alokatzeko?\nEtxeka alkarteak bere bigarren kanpaina eramaiten dü. Etxeka alkartea Xiberoan sortü da adinetako jendeer alojamentü baten txerkatzearen lagüntzeko. Gerogo eta haboro dira, osagarri honean bena etxea edo alojamentüa ez egoki egünoroztako biziarentako Hartakoz alkarteak eskele gütiko alojamentü ttipiak txerkatzen dütü eta bere kanpaina abiatzen 0559283216 zenbakialat deitzen ahal düzüe halako alojamentü bat balin badüzüe. Prefosta alkartea etxebizitzaren alokatzeko sosa heina badü. Nicole Lougarot :\nHaurretaz zine-eztabaida arrats hontan\n« Le cerveau des enfants » izeneko dokümentala ikusgai da gaur Maule Baitha zinegelan. Ondotik Marion Thiessard psikologoarekin elestatzeko parada badateke. Dokumentalak esplikatzen du haurren bürümuinan zer eragin düen lehen urteetako esperientziek. Hortako jakilego hanitx bildürik dira, zientifiko hanitxenak.. Filmari esker haurra nola altxatü ikasteko giltza zonbaiten biltzeko parada eskeiniko du gaüaldiak ; Erran bezala astearte arrats hontan 20.30tan Maule baitha zinegelan. Marion Thiessard psikologoa :\n2018 Maiatza 24\nMauleko Xubukota eüskal haurtzain etxean haurtzainak hatsa hartzen hasi dira\nMarion Casenave eta Luxi Agergarai haurtzainek 12 orenetako egünak zütüen astelehenetik ostiraleala arte ; orai haatik egün bat edota egün erdi batez pausatzeko parada düküe 3. haurtzain bat hasi beita : Mariedo Urruty. Xibero orotarik horra zeie haur, izan Basabürü, Pettarra ala Arbailetik. Haatik haur zaharrenak emeki emeki eskola edo ikastolarat joaiten beitira lekü elibat libratzen dira. Hortako interesatüek deit ezazüe haurtzain bat, jakiteko zer posibilitate baden. 06.32.62.61.47. Lüxi eta Marion :\nEH BAI Mauleko Ospitalearen geroaz arrenküratürik da\nMauleko ospitalearen egoeraz arrenküraturik, xiberoko EH bai koaliziokoek prentsaitzineko bat antolatü düe salaketa eta proposamenen egiteko. Izan langile ala egoliarrentako, Mauleko ospitalearen egoera txarra salatzeaz gain, EHbai-ekoek proposatzen due ospitalea « kostalde-nafarroa lürraldeko ospitale elkargoaren » barne sartzea. Elkargo hori 2014ean sortu zen, eta Baionako ospitaleaz gain, Donapaule eta Izpurako Luro ospitaleak biltzen dütü. Hortarako herritarrak informatzeaz gain, xiberoko haütetsier galteginen deie proposamena süstengatzen düen ala ez. Hala bada, gaia Eüskal Hirigüne Alkargolat eramanen düe. Xabi Elgart :\n2018 Apirila 19\nEmploi sevice alkarteari esker 9 lanpostü mügagabe sortü dira iragan urtean\nAlkarteak 20 urte dütü, eta edozoin sailetan zerbütxüak eskeintzen dütü pribatu, alkarte, zerbütxü pübliko ala nahiant oroer. Haatik beren langileak langabetü ala nekezian direnak dira. Justoki Emploi service alkartearen helbürüa da langabetüak lan mündüan txertatzea. Helbürüa untsa kausitu dü, iragan urtean berean 9k lanpostu bat ediren beitüe. Alkartearekin Xibero eta Biarno üngürüan ari da. Matila jauna, alkarteko presidenta :\nApaidüak etxerat ekarten düan zerbütxü bat bada Maulen\n« Garantie jeune » xedea plantan eman dü Mission Localak.\nOsagarri mentalaz film-eztabada bat arrats hontan Maule-Baithan\nBasabürüko AEL deitzen den alkarteak haurrentako beren aktibitateak jarraikitzen dütü


Añorgako atetik irten da Korrika Donostiatik - Irutxuloko Hitza : Irutxuloko Hitza\nAitzol Goikoetxea eta Nora Unanue, Añorgan, Donostiako azken metroak egiten. (Argazkia: Aritz Sorzabal)\nLau ordu baino gehiago izan da Korrika Donostian. Bidebietara 8:33an iritsi da, ordutegiak ezarritako unean; irten, aldiz, atzerapenarekin irten da, 13:00ak inguruan. Izan ere, Grosen eta Parte Zaharrean bildutako jendetzak, batez ere, atzeratu du euskararen aldeko tropelaren ibilia. Azkenean, Añorgara iritsi da, hirian 32.000 metro egin eta gero, eta lekukoa 107 eragileren eskuetatik pasa ondoren. Añorgan, Korrikari agur esateko, jende andana bildu da. Añorgako Kultur eta Kirol Elkarteak eta Amassorrain ikastolak osatu dute Donostiako azken kilometroa: lehenak, Agurtzane Manterola presidente berriaren eskutik; bigarrenak, Nora Unanue eta Aitzol Goikoetxea ikasleen bitartez.\nAñorgako gaztetxoak, aurreko Korrika iristeko zain. (Argazkia: Aritz Sorzabal)\n(Argazkia: Aritz Sorzabal)


Estatu mailetan dabiltzan talde bizkaitar ia gehienek irabazi dute | Federación Vizcaína de Baloncesto – Bizkaiko Saskibaloi Federazioa | Todas las informaciones del baloncesto vizcaíno federado y escolar. Bizkaiko Saskibaloi federatuaren eta eskolaren berri guztiak hemen\nHome » Berriak, Nagusiak » Estatu mailetan dabiltzan talde bizkaitar ia gehienek irabazi...\n(FOTO: CB Ibaizabal)Asteburu ona izan da orokorrean bizkaitarrentzat FEB mailetan. GDKO-k geldiezin jarraitzen du. Zortzigarren garaipena lortu dute jarraian eta sailkapeneko bigarren postuan dira. HA Zornotzak partidu erraza zeukan eta aurreikuspenak bete zituen. Santurtzik lana gogotik egin behar izan zuen Grupo de Santiago Automocion taldearen aurka gailentzeko.\nAtsedenaldira arte iraun zuten beltzezko gizonek Bartzekolanekoen erritmoa. Badirudi Pesic-en ailegaerarekin Endesa Liako talde handien intentsitateari eusteko maila berreskuratu dutela. Lehen laurdena 23-14 amaitu zen. Ondoren bilbotarrek galdutakoa berreskuratu zuten, bartzelonarren huts egiteak aprobetxatuz. Bigarren zatian bi minutu nahikoak izan ziren 9-0eko partziala lortzeko. Fiba leioak eta Errege Koparen ondorioz, bilbotarrek martxora arte ez dute partidurik izango.\nZortzigarren garaipena lortu du jarraian GDKO taldeak Emakumezkoen 2. Ligan eta bigarren postuan daude Celtaren atzetik. Josema Alcantararenak huts egiteekin abiatu zuten partidua, 7-0eko partziala jasanez baina Peyton eta Azkuek 3-10eko partziala lortu zuten eta atsedenaldira 27nako berdinketarekin iritsi ziren. Bigarren zatian bizkaitarrak erasoan hobeto ibili ziren, bertikaltasuna handitu zuten, baloirik gabe jokatzen jakin zuten eta diferentziak handituz joan ziren. Amaieran 51-64.\nHA Zornotzak erraz irabazi zuen mailako talde ahulen baten aurka. Dena dela Zarauztarrei errespetu handia zioten bizkaitarrek, izan ere joanekoan beraien maila norainokoa izan daitekeen erakutsi zuten. Ohikoa den bezala, zornotzarrak bikain hasi ziren, 16-23 eta hirugarren laurdenean lorturiko 14-29ko partzialak dena erabakita utzi zuen.\nEz zuen hutsik egin Santurtzik, baina lana gogotik egin behar izan zuen bere helburua lortzeko. Hirukoetan fin ibili ziren moreak eta horri esker hirugarren laurdenean abantailak ireki zituzten. Eder Chavarri bikain ibili zen hiruko lerrotik, 5/5 lortuz. 10 minuturen faltan 57-45 adierazten zuen markagailuak eta ezkerraldeko taldeak ondo kudeatu zituen abantailak inolako arazorik gabe gailentzeko.\nGaraipena behar zuen Bidaideakek urte honetan izandako zorte txarrari buelta emateko. Aurkari zaila zuen horretarako, izan ere Amfiv taldea bigarren postura arte igoa zen, eraginkortasuna handia eskainiz. Bizkaitarrek ordea jokoan oreka erakutsi zuten eta horren adibide da lortutako 0-15eko partziala. Horrela bukatu zen hirugarren laurdena eta dena erabakita geratu zen.\nAlberto Cea: “Gure ametsa haztea eta LF2ko igoera fasea jokatzea da” Hurrengo sarrera :


Heskaiak eta zuhaixkak inaustea | Consumer\nHeskaiak eta zuhaixkak inaustea\nHeskaiak eta zuhaixkak zaintzea funtsezkoa da osasuntsu eta indartsu mantentzeko eta askotan esleitzen zaien funtzio estetikoagatik.\nEgilea: EROSKI Consumer 2004-ko abuztuak 9\nImagen: Dave Sackville\nLorategiko landareek zainketa bereziak behar dituzte, espeziearen arabera. Heskaiak eta gainerako zuhaixkak inaustea oso garrantzitsua da, ez bakarrik landarearen osasunerako, baita landare horiek betetzen duten eginkizun estetikoagatik ere. Artikulu honek heskaiak eta zuhaixkak inaustearen garrantzia eta tresnak, heskai formalak eta informalak inausteko moduak eta espezie horiek inausteko aholkuak aztertzen ditu.\nHeskaiak eta zuhaixkak inaustearen garrantzia eta tresnak\nInausketa arreta handia da barnealde edo lorategietan hazten diren ia espezie guztientzat, eta funtsezkoa da heskai biziak eta zuhaixkak direnean. Beste landare-familia batzuek ez bezala, kasu horietan, prestakuntza-inausketa ez da bizitzako lehen urteetan bakarrik egin behar, baizik eta bizitza osoan zehar, haren forma eta neurriak funtsezkoak baitira heskaiak zaintzeko. Fruktifikatzeko eta gaztetzeko ere garrantzitsua da.\nHesi elektriko askok bateriekin funtzionatzen dute, eta horrek autonomia eta erosotasun handiagoz lan egiteko aukera ematen du.\nLan hori egiteko tresna egokiak dira bai artazi moztuak (“inausteko artaziak” deitzen zaie), bai hesi elektrikoak (merkatuan tamaina desberdinetan saltzen dira), landare handiagoekin edo txikiagoekin lan egiteko egoki daitezen. Tresna horietako askok bateriekin funtzionatzen dute, autonomia ematen baitiete eta haiekin erosoago lan egiteko aukera ematen baitute, korronte elektrikora kable baten bidez konektatuta egon beharrik gabe.\nHeskaiak inausteko bi modu\nHeskaiak bi multzotan banatzen dira, formalak eta informalak, eta bakoitzak inausketa mota jakin bat eskatzen du.\n1. Heskai formalak: etxeetako lorategietan edo patioetan “horma” gisa erabiltzen direnak dira. Inausketa lan zorrotzagoa eskatzen dute, gutxienez urtean bitan (batzuetan gehiago), lerro zuzenak eta tamaina egokia mantentzeko. Heskai mota honetarako erabiltzen diren espezie ohikoenak lakstroak, arizonikoak, ezpelak eta makrokarpa dira.\nEgokiena libre haztea da, mantendu nahi diren garaierara iritsi arte, non eta altuera hori 1,5 metrotik gorakoa ez den. Orain arte, gehiegi hazten diren alboko agerraldiak moztea baino ez da komeni. Aipatutako altuerara iristen direnean, moztu egin behar dira, goranzko hazkuntza geldiarazteko eta, beheko adarrak hazten direnean, barruan dentsitatea handitzeko. Gero, altuera berean mozten jarraituko da, altuera horri eusteko, edo nahi den altueraraino hazten utziko da.\nEskualde epelagoetan eta hezeenetan, urtean bost inausketa egin daitezke gehienez.\nUrteko lehen inausketa udaberriaren erdialdean egin behar da, apiriletik maiatzera, eta bigarrena udaren amaieran, irailean. Lehen inausketaren funtzioa urteko une horretan gertatzen den hazkunde azkarra geldiaraztea da, azkarra ez ezik sendoa eta indartsua ere izan dadin. Bigarren inausketak udazkeneko kimua kontrolatzea ahalbidetzen du. Eskualde beroago eta hezeagoetan, litekeena da urtean bi inausketa baino gehiago behar izatea. Landarea azkarrago hazten eta hazten denez, agian bost beharko dira. Halakoetan, inausketak aldizka egin behar dira martxotik urrira bitartean. Hau da, tenperatura baxuenetan murrizketak saihestea gomendatzen da.\n2. Heskai informalak: askatasun handiagoz hazten uzten zaie, eta askotan loratzen dira. Urtean behin bakarrik inausi behar dira, eta urte batzuetan ez da komeni inausi ere egitea. Heskai informaletarako erabiltzen diren espezie batzuk hauek dira: adelfak, azazia arantzaduna edo berberisa bezalako arantzatsuak, edo lore-azienda, hala nola errosala, kamelia eta hibiskoa. Espezie horietako batzuei forma apaingarri jakin bat eman dakiekeen arren, heskai formaletarako gomendatutakoak baino askoz zailagoa da, konposizio ia eskultorikoak onartzen baitituzte.\nHeskaiak eta zuhaixkak inausteko aholkuak\nHeskaiari "horma" itxura emateko zuzen mozten direnean izan ezik, zuhaixka horiek inaustean, ahalegina egin behar da landarearen goiko aldea behekoa baino txikiagoa izan dadin, zuhaixka sendoa izan dadin eta, hartara, eguzkiaren argia beheko eta barruko eremuetara irits dadin. Bestela, sektore horiek hondatu eta hustuko dira, eta, pixkanaka, landareak kolorea, forma eta erakargarritasuna galduko ditu.\nHeskai baten goiko aldea ebakitzean lerro zuzen bati jarraitzen zaiola ziurtatzeko, komeni da soka bat egitea zuhaixka-lerroaren mutur batetik bestera eta, ondoren, guraizeekin edo hesi elektrikoekin jarraitzea. Soka tenkatzean ere maila bat erabiltzea komeni da, horizontaltasuna bermatzeko.\nZuhaixka zahartzen bada, gaztetzeko edo birsortzeko inausketa egin daiteke. Mozketa drastikoa da, ia enborreraino, eta, horri esker, zuhaitzaren adar gehienak indar handiagoz jaiotzen dira. Hori, batez ere, ligustroa bezalako espezieekin egin daiteke, azkar hazten baitira, baina beste batzuetan (adibidez, ezpelarekin edo makrokarparekin) zailagoa izan daiteke eta ez dira beti lortzen espero diren emaitzak.\nInausketa egiteko eskularruak erabiltzea gomendatzen da, eta baita -batez ere lan egin behar den sektorea altuera berean edo oihalen gainetik geratzen bada– betaurrekoak ere, begiak adar txikietatik, ezpaletatik edo hauts soiletik babesteko.\nEgokiena behetik gora inaustea da. Landarearen behealdean lan egiteko, jarrerarik onena kokorikakoa da, bizkarra zuzen duela, eta, hortik aurrera, goiko aldera igo. Heskaia oso altua bada, segurtasun arauak betetzen dituen eskailera batekin lagundu beharko da, istripuak saihesteko.\nHeskaiak Jardín-eu kontu mantenimiento-eu poda-eu zuhaixkak\nGaueko dama, landarearen zainketa eta bitxikeriak


Plataformak Lurmenen kontrako kereila kentzeko eskatu dio Arabako Diputazioari | Iruña-Veleia, egia ala gezurra?\n← Hector Iglesiasen gutuna Berrian\nSustatun eztabaida interesgarria Barandiaranen liburua dela eta →\nHona hemen gaur goizean Plataformak eman duen prentsaurreko testua:\nSOS IRUÑA-VELEIA PLATAFORMAREN PROPOSAMENAK ARABAKO FORU ALDUNDIKO EUSKARA ETA KULTURA DEPARTAMENTUAREN ARO BERRIAREN AURREAN\nOrain dela egun batzuk Xabier Agirre Ahaldun Nagusiak bere kargutik kendu zuen Euskara eta Kultura Departamentuko Diputatua, Lorena Lz de Lacalle anderea. Plataforma honek ezin du bere poza ezkutatu gertakizun horren aurrean, pertsona hori baita, gure iritziz, auzi honen bilakaera negargarriaren erantzule politiko nagusia. EAJ alderdia haren ordezkoa izendatzekotan den honetan, oso momentu egokia delakoan gaude lehen oker egindakoak zuzentzen hasteko.\nGure ustez, 2008ko Azaroaren 19ko Agindu Forala, zeinen bidez Lurmeni indusketa-baimena kentzeaz eta aztarnategia ixteaz gain, fiskalari arkeologoak auzipetzeko eskatzen zitzaion, ez zen sekula gertatu behar. Oso luze joko luke Diputazioak egun beltz horretan egin zituen irregulartasunak zerrendatzeak, baina aski izango da esatea erabakia hartu zenean batzordearen hamar txostenetatik bakarra zegoela entregatuta, eta orrialde erdi inguru besterik hartzen ez dituzten azken ondorioak foru-funtzionario batek idatzi zituela. Ondorio horiek bilera hasi aurretik egon behar zuten halabeharrez idatzita, zeren eta Eliseo Gili bilera bukatuta gero eman zitzaion agiria, eta sinatzen duen funtzionarioa bilera horretan egon zen. Gure ustez, arrazoi nahikoa eta gehiegi dago atzera jo eta dekretu hori baliogabe uzteko.\nGero etorriko ziren Lurmeneko kideen eta kolaboratzaileen aurkako hiru kereilak. Horietatik bi artxibatuta daude betiko, eta hirugarrena, Foru Aldundiarena, ez da instrukzio-fasetik igaro. Epaileak ontzat eman du Lurmenek eta Plataformak analitikak burutu daitezen egindako eskaria, eta gure ustez honek garbi adierazten du ez duela inolaz ere frogatutzat jotzen faltsifikazioa gertatu dela. Gainera, gogoratu beharra dago, bi urte igaro diren arren, epaileak ez duela inor ezertaz akusatu, nahiz eta dagoeneko hainbat pertsona kondenatuta dauden sozialki eta mediatikoki, denok dakigun bezala.\nEgoera berriaren aurrean, ondorengoa eskatzen dio SOS Iruña-Veleia Plataformak Arabako Foru Aldundiari:\n1) Arabako Foru Aldundiak ken dezala Lurmeneko bi kideren eta kolaboratzaile baten aurka jarritako kereila.\n2) Hori egindakoan, foru erakundeak auzian jarritako grafitoen gaineko azterketak eta analisiak egitea agin dezala arkeometrian berezitutako Europako laborategi batean.\nEsan beharrik ez dago, laborategiek grafitoak faltsuak direla frogatuko balute, Foru Aldundiak berriz hartu ahal izango lukeela kereilaren bidea.\nGasteizen, 2010eko abenduaren 1ean\nPrentsa digitalean notiziak izan du dagoeneko oihartzuna.\n1 Response to Plataformak Lurmenen kontrako kereila kentzeko eskatu dio Arabako Diputazioari\n2010(e)ko abenduaren 1a 15:54\nAski EGOKIA iduritzen zait SOS-Veleiaren eskaera.\nErretiratu ditzagun ezpatak, egia (edo egiak) zein dira jakitea, hori da gauza, eta horretarako goazen pausuak ematera, egiaRUNTZ, hurbilketa bederen, hori dio eskaerak, gora behera.\nZein ez dago horren alde?. Zein legoke eta zergaitik horren aurka?.


NOIZ Agenda - NOTICIAS: Durango Azokaren 'TaupaDA!' ez da etengo 55. edizioan eta zuzeneko musikari leku egingo dio!\nDurango Azokaren 'TaupaDA!' ez da etengo 55. edizioan eta zuzeneko musikari leku egingo dio!\nPublicado por Garazi Velasco · 03/12/2020\nTaupaDA! da aurtengo Durango Azokako lelo ezin hobea, Ane Pikazaren ilustrazio ederrarekin batera aurkeztua. Anormaltasun berrira eta Durangora hurbildu ezin diren pertsonetara moldatuta, DA!k bi mila euskal produktu baino gehiago izango ditu eskuragarri bere online denda berrian; eta Azokak formatu tradizionalean ehun ekitaldi eramango ditu aurrera, Plateruena eta Landako guneetan bai streaming-aren bidez ere. Gainera 'Zu non, han DA!' musika zikloa izango Euskal Herrian zehar. Informazio dana zure laguntxu agendan!\nTaupaDA! da aurtengo Durango Azokako lelo ezin hobea, Ane Pikazaren ilustrazio ederrarekin batera aurkeztua. Anormaltasun berrira eta Durangora hurbildu ezin diren pertsonetara moldatuta, DA!k bi mila euskal produktu baino gehiago izango ditu eskuragarri bere online denda berrian; eta Azokak formatu tradizionalean ehun ekitaldi eramango ditu aurrera, Plateruena eta Landako guneetan bai streaming-aren bidez ere. Gonbidapenak, programa osoa eta streaming-ak webgunean aurkitu daitezke eta ez ahaztu Zu non, han DA! musika zikloak hainbat kontzertu eskeiniko dituela Euskal Herrian zehar. Argi dago: Durango Azokaren taupada ez da etengo 55. edizioan!\nZu non, han DA! Musika zikloa Euskal Herrian zehar\nDurangoko Azokak kontzertuak antolatuko ditu Euskal Herriko zortzi herritan, abenduaren 5etik 8ra "Zu non, han DA!" egitasmoaren bidez. 32 musika-taldek parte hartuko dute bertan hurrengo egitarauarekin: Gasteizko Jimmy Jazzek, Brigade Loco eta Barne Gudaren kontzertu bikoitza eskeiniko du (abenduak 6) baita Amorante eta Moxal izango ditu eszenatokian (abenduak 8). Doka donostiarrak Raitx eta Pelax (abenduak 7) eta Mihise Kaskezurrekin (abenduak 8) batera izango ditu musika zuzenean eskeintzen. Eta Dabadaba areto kuttunak, Silicies Grizzlies eta Kyxo izango ditu abenduak 5 eta Dena + Habi hurrengo egunean.\nBilbon Euskalduna Jauregia izango da DA!ko edukiontzia, goizean Ene kantak kontzertu bikoitzarekin (abenduak 7 eta 8), eta arrastian Zea Mays (7an) eta Nøgen diska berria aurkezten (8an). Horrez gain, Gatom eta etorkizun handiko J Martina talde gazteak Bermeoko Kafe Antzokian arituko dira (abenduak 6); eta egun berdinean Amurrioko Burubion Izatefaltsua eta Rodeo entzuteko aukera izango dugu; baita Kaleko Urdangak eta Perlata Atarrabiako Totem Aretoan. Egitarau osoa hementxe bertan!\nKONTZERTUEN ZERRENDA // 55DA\nIzatefaltsua + Rodeo - Abenduak 6. 18:00\nSara Zozaya - Abenduak 7. 19:00\nLiher + Sorkari - Abenduak 5. 18:00\nKaleko Urdangak + Perlata - Abenduak 6. 18:00\nGatibu - Abenduak 5, 19:00.\nSua - Abenduak 8, 19:00\nGatom + J Martina - Abenduak 6. 18:00\nJoseba Irazoki + Inoren Ero Ni - Abenduak 7. 18:00.\nEne Kantak - Abenduak 7 eta 8. 12:00.\nZea Mays - Abenduak 7. 19:00.\nNøgen - Abenduak 8 .19:00\nSilicies Grizzlies + Kyxo - Abenduak 5. 18:30\nDena + Habi - Abenduak 6. 18:30\nRaitx + Pelax - Abenduak 7. 18:00.\nBrigade Loco + Barne Guda - Abenduak 6. 18:00\nAmorante + Moxal - Abenduak 8. 18:00\nDupla + Nikotina - Abenduak 6. 18:00\nPatxuko Nice - Abenduak 8. 17:00\nEzpalak - Abenduak 8. 19:00.


Fukushima Dai-ichi 1 erreaktorea Garoñakoaren mota, adin, potentzia eta eraikitzaile (GE) berekoa da Sustatu.eus - Teknologia albisteak\n2011-03-12 : 09:03\nFukushima konplexuko bi zentraletako bat da Dai-Ichi, eta berako 6 erreaktoreetan zaharrena dago egoera kritikoan. Erreaktore hau, Dai-Ichi 1 delakoa, 1970. urtean ireki zen. General Electric etxe estatubatuarrak eraiki zuen. Garoñako zentral nuklearra ere 1970an ireki zen, eta eraikitzaile berdina du: General Electric. Erreaktore mota berdina da gainera, potentzia elektriko bereikoa.\nWikipediako informazioaren arabera, BWR motakoa da Dai-Ichi 1 eta 460 Megawatteko potentzia du. Garoñakoak 466 Mw-ko potentzia du eta BWR motakoa da baita ere (baina Wikipediak dio BWR 3 dela mota zehatza; Japoniakoaren kasuan ez dago zenbakirik Wikipediako informazioan). Erreaktore mota honi buruzko informazio gehiago bertan.\nDai-Ichiko gainerako 5 erreaktoreak hurrengo urteetan ireki zituzten.\nHemen itsatsi dugun argazkian, Dai-Ichi, lau erreaktore daude multzo batean, eta beste bi eskuinetara. 1. erreaktorea da 4.a ezkerretik hasita (uste dugu).\n2011-03-12 : 11:00\nIrudiengatik, bai, esan daiteke Dai-Ichi 1 erreaktorea dela lehertu dena. Lauko multzo horretan dagoen bat izan da irudietan ikusi dena.\nJaponiar batek ateratako irudi honetan, ordu desberdinetan gaur Dai-Ichi 1 erreaktorea. Ematen du bigarren irudian, egitura ageri dela, baina ez erreaktorearen hormarik.\n2011-03-12 : 13:02\nLeherketaren irudiak ikusi ondoren Sustatun eta BBCn ikusi ditut, biak ere sarean kafea hartzera jaitsi naiz etxe ondoko tabernara. Inork ez zuen leherketaren berri. Esan diedanean, tabernariak 24h kanala piztu du, TVErena. Hogei minutuan, aipatu ere ez du egin leherketa. Halako batean, aipatu bai, baina leherketaren irudirik erakutsi barik. Alde ederra BBCrekin!\n2011-03-13 : 16:01\nBai niri Galesen fortunatu zait egotea. Skyren jarraipena BBCrena baino sakonagoa izan omen da. Hemen BBCren jarraipenaz kexu zen.\n2011-03-14 : 09:19\nInformazioa eguneratu du Wikipediak eta orain ageri denez, Garoñakoaren mota zehatzekoa da Fukushima Dai-Ichi 1: BWR 3.\n2011-03-16 : 13:39\nPello Zubiriari irakurri diogu. 1972ko txosten bat berreskuratu du The New York Times-ek, adierazten duena diseinu okerra dutela erreaktore horiek. Gogoratu: Garoñako erreaktorea eta Fukushiman hondatutako lehena berdinak dira. Webgune honetan apur bat gaztelaniara itzuli dute.


Orientazio ibilbide iraunkorra atondu dute Eraztun Berde Urdinean - Zarautz - Zarauzkohitza.eus\nOrientazio ibilbide iraunkorra atondu dute Eraztun Berde Urdinean\nAritz Mutiozabal 2021-03-20 10:00\nGOTeko kide Ibon Goikoetxea mapekin, eta Ingurumen zinegotzi Gloria Vazquez. (Aritz Mutiozabal)\nUdalak orientazio kirolaren eskaintza sortu du Arkamurka ibilbidean, GOT Gipuzkoako Orientazio Taldearekin lankidetzan. Zailtasun mailaren araberako hiru ibilbide diseinatu dituzte, eta ibilbide bakoitzean hainbat plaka aurkitu behar dira. Mapak Turismo Bulegoan eskuratu daitezke edo udalaren webgunean.\nZarauzko Udalaren eta GOT Gipuzkoako Orientazio Taldearen elkarlanaren emaitza da aurkeztu berri duten orientazio ibilbide iraunkorra. Herritarrei eta bisitariei naturaz gozatzeko, kirola egiteko eta Eraztun Berde Urdina ezagutzeko beste aukera bat dela nabarmendu du Ingurumen zinegotzi Gloria Vazquezek. Hain zuzen ere, Arkamurka ibilbidean kokatu dute, Vista Alegre, Zingira eta Santa Barbara-Mutxio eremuetan. "Hainbat helburu uztartzen dituen ekimen polit bat da", gaineratu du zinegotziak.\nOrientzazio ibilbidea egiteko mapa bat ezinbestekoa dela zehaztu du GOTeko kide Ibon Goikoetxeak. Mapa hori egin dute, eta horren gainean hiru ibilbide diseinatu dituzte, kolore ezberdinez bereizita: horia, errazena; laranja, ertaina; gorria, zailean. Hiru ibilbidea Turismo Bulegoan hasi eta bukatzen dira, eta mapan zehaztutako plaka zuri-laranjak aurkitu beharko dira, hurrenkera jakin batean. Plaka bakoitzak hizki bat darama, eta hizki horiek mapan apuntatu ondoren, Turismo Bulegoan aurkeztu behar da. Maiatza bitarteko epean aurkezten dutenen artean opari bat zozkatuko dute.\nIbilbide horia familian egiteko atondu dutela azaldu du Goikoetxeak. Vista Alegreko parkearen inguruan bi kilometroko bira bat da, eta osatzen dutenek hamar plaka bilatu beharko dituzte. Ibilbide laranja pixka bat luzexeagoa da: 2,7 kilometro ditu eta hamabi plaka bilatu behar dira. Kasu honetan, Santa Barbara ermitara eta Mutxiora ingurura hurbiltzen da. Gorria, azkenik, luzeena eta teknikoena da, eta orientazio kirola ezagutzen dutenei bideratuta dago. 3,9 kilometroko bira batek osatzen du, Zingira eremua barne, eta hamabi izango dira bilatu beharreko plakak.\nZarautzen errotuta dagoen mendi taldea da GOT, eta lurraldean barrena orientazio kirolaz gozatzen dute. Alde horretatik eskerrak eman nahi izan dizkie Zarauzko Udalari ekimen honengatik: "Orientazio ibilbide iraunkorraz gain, Zarauzko orientazio mapa bat egin dugu honekin batera. Horrela, aurrerantzean kirol bat gehiago egin ahal izango dugu herrian: orientazio kirola. Guretzako ez ezik, herritarrek Zarautz ezagutu nahi dutenek eta orientazioa egin nahi dutenek baliabide berri bat izango dute eskura".\nZinegotziak ibilbidea osatzeko asmoa dutenei eskatu die uneoro zehaztutako bideetatik ibiltzeko, eta landa eta mahasti pribatuak errespetatzeko. Ildo beretik, GOTeko kideak ingurua zaintzeko deia egin du. Ibilbideetako mapak Turismo Bulegoan bertan eskuratu daitezke, baita Zarauzko Udalaren webgunean ere.


Aerosol - Wikipedia, entziklopedia askea.\nArtikulu hau aerosol atmosferikoari buruzkoa da; espraia gaitzat duena beste hau da: «Aerosol (ontzia)»\nAerosola (edo aerosol atmosferikoa) atmosferan une eta toki jakin batean agertzen diren gasen eta materia partikulatuaren multzoaren nahasketari deritzo.\nAerosol kutsadura Indian eta Bangladeshen\nMateria partikulatuari, partikulak, aerosolak edo partikula finak ere deitzen zaio, solido edo likido fasean aurki daitezke eta tamaina oso anitzekoak izan, hala nola, molekula txiki batzuetatik eta aireak garraiatzeko posiblea ez den tamaina handira, hau da, 6x10-4 eta 100µm artekoak.\n1 Partikulen jatorria\n1.1 Iturri naturalak\n1.1.1 Lehen mailakoak\n1.1.2 Bigarren mailakoak\n1.2 Iturri antropogenikoak\n2 Partikulen eragina\nPartikulen jatorriaren adibide batzuk hauek izan daitezke: errekuntza prozesuetako errautsen partikulak, jatorri fotokimikoaren partikulak, hauts eta polena edo porlan hautsa.\nPartikulak zuzenean igor daitezke atmosferara -lehen mailako partikulak- edo kondentsazio edota erreakzio kimiko bidez osatuz –bigarren mailako partikulak.\nlurreko eta harrien hautsa\nH2S aren oxidazioa SO4 bihurtzeko\nNH3-aren gatz amonikoak\nLehen mailakoak: Errekuntza prozesuen emisioak\nBigarren mailakoak: Sulfato eta nitratoak\nAerosolen konposizio kimikoa eguzki-erradiazio eta atmosferaren arteko interakzioan eragin zuzena dauka. Aerosolen konposatu kimikoek atmosferaren errefrakzio indize globala aldatzen dute. Errefrakzio indizearen aldaketa honek dispertsatua eta absorbatua den argi kopurua zehazten du, hau da, lurrazalera heltzen den argi kopurua.\nGizakian partikulen eragina asko ikertu da. Partikulen tamainaren arabera, sortutako arazoak ezberdinak dira. Partikula handiak sudurretik sartzen dira eta eztarritik jaisten dira eta ez dute arazo larririk sortzen baina partikula oso txikiak biriketara doaz eta bronkioetan sartu. Honen ondorioz partikula kaltegarriak gorputzeko beste organoetara garraia daitezke eta hauek hondatu.


Antologiarena | Edición impresa | EL PAÍS\nBisitatu ohi dudan liburu-dendari gainbegiratua ematen ari naizela, Enrique Falcónek bildutako Once poetas críticos en la poesía española reciente liburuarekin topo egin dut (Baile del Sol, 2007), eta orriztatzen hasi naiz. Bertan, besteak beste, Jorge Riechmann, Isabel Pérez Montalbán edo Antonio Orihuelaren testuak daudela ikusi dut, eta -nahigabe pittin batez- baita Falcón antologiaren koordinatzaile berarenak ere.\nEta pentsatu dut gauza gutxi daudela itsusiagoak, literatur munduan, antologia batean antologoaren beraren testuak sartzea baino. Eta, ezinbestean, Koldo Izagirreren adibide eredugarriarekin gogoratu naiz, nola ez zuen bere poemarik hautatu berak zuzendutako XX. mendeko poesia kaierak sailerako (Susa, 2000-2002), nahiz eta ondo jakin hori egitean hankamotz uzten zuela bilduma.\nEta horrek guztiak Niklavs Jansons idazle letoniarraren istorioa oroitarazi dit. Riga hiriburuko bohemia literarioaren giroan nabarmendu nahian ibili zen Jansons 1920ko hamarraldiaren amaieratik, arrakasta handirik gabe. Antza denez, une batean edo bestean bere ipuingintza garai haietako abangoardia guztien zordun izan zen, ez beti modu koherentean: futurismoarena, dadaismoarena, vortizismoarena, surrealismoarena... eta, abangoardien jarraitzaile askori gertatu bezala, faxismora hurbildu zen 1930eko hamarkadan zehar. Edonola ere, Jansonsen liburuek -gehienak autoargitaratuak- ez zuten jakin-min berezirik piztu Letoniako giro literario kontserbatzailean, eta nekez atera ahal izan zuen bizimodua lanbide ezberdinetan. Garai hartan kaleratutako letoniar literaturako antologia ugarietako batek ere ez zuen Jansonsen ipuinik jaso, eta hori beti izango zuen arantza.\nHaren egoera zer edo zer hobetu zen Ulmanis presidentearen 1934ko estatu-kolpearen ondoren: enplegu bat eskaini zioten ekonomia ministerioan, eta, kasualitatea edo ez, handik gutxira letoniar ipuingintza garaikidearen antologia bat taxutzeko eskaera helarazi zion editore batek. Hala pozez nola atsekabez hartu zuen Jansonsek gonbitea: pozez, haren lana kontuan hartzen hasten zenaren seinale zelako hura; atsekabez, ondo zekielako ez zela dotorea antologian bere ipuinik sartzea, hura desiorik handiena zuen arren.\nEz zion lan askorik eman bildumako egileen eta ipuinen zerrenda osatzeak: irizpide argiak eta sendoak zituen letoniar literaturan nabarmentzen ziren izenei buruz eta, jakina, Jansonsek aldez aurretik baztertu zituen haien antologietan beraren ipuinak sartu ez zituzten idazle guztienak. Baina ez zen iristen erabaki bat hartzera bere ipuinei buruz: batzuetan etsi egiten zuen, eta bere burua antologiatik kanpo ikustera makurtzen zen; beste batzuetan, ordea, hura jasan ezina iruditzen zitzaion eta bere bi ipuinik onenak gehitzen zituen eskuizkribuaren amaieran, hamaika bider berregindako sarrera neurritsu baten ondoren. Hala, aitzakia ezberdinak erabiliz, liburuaren entrega-epea atzeratzen eta atzeratzen joan zen urteetan zehar, etengabe. Horrenbeste ezen 1940ko sobietar inbasioa heldu zenean oraindik ari baitzen lanean liburuaren eskuizkribuan, atal hura gehituz eta kenduz behin eta berriro. Edizioa, jakina, bertan behera geratu zen guda egoera eta paper eskasia zirela eta.\nGero okupazio nazia etorri zen, eta Niklavs Jansons Waffen SStako Legio Letoniarrean engaiatu zen; Kurlandiako borroketan galtzen da haren pista, 1945ean. Edonola ere, Jansonsen antologiaren jatorrizkoa ikusgai dago egun Letoniako Historiaren Museoan, hainbat aldiz kendutako eta gehitutako bere ipuinekin. Jansonsen azken erabakia zein zatekeen jakitea ezinezkoa zaigun arren.\n* Este artículo apareció en la edición impresa del Lunes, 31 de marzo de 2008


Binakako Txapelketako finaleko aste eroa abian - Sakana - Guaixe.eus\nBinakako Txapelketako finaleko aste eroa abian\nGuaixe 2020-10-12 11:05\nEzkurdia eta Bikuña larunbatean Bizkaia pilotalekuan. DIARIO DE NOTICIAS\nELAk auzitara joko du Agirre-Albisuri finalerdikoa galdutzat eman eta euren greba egiteko eskubidea errespetatu ez izana salatzeko; Ezkurdiak aitortu du “une zailak” direla. “inork nahi ez duen zerbait”, eta egoera are gehiago korapilatzeko Julen Martijak positibo eman du COVID-19an\nPilota profesionalaren egoera geroz eta gehiago nahasten ari da. Baiko enpresako pilotari gehienak Olaizola, Urrutikoetxea, Imaz, Zubizarreta eta Uriondo izan ezik, greban daude, eta horrek bete betean hartu du jokoan dagoen Binakako Txapelketa.\nLarunbatean Binakako finalerdia jokatzekoak ziren Ezkurdia-Martija eta Agirre-Albisu Bizkaia pilotalekuan. Agirrek eta Albisuk grebari eutsi zioten eta ez ziren azaldu. Gainontzeko grebalariekin, Joanes Bakaikoa etxarriarra tartean, agerraldia egin zuten Ezkarain. Eta egoera hori gutxi ez, eta Julen Martijak COVID-19an positibo eman zuela jakin izan zen. Bikuña agertu zen Bizkaia pilotalekura Martija ordezkatzera. Baina Bizkaian bakarrik zeuden Ezkurdia eta Bikuña eta finalerdia ez zen jokatu. Honen aurrean, EPEL-eko Lehiaketa Epaileak, ohar bidez azaldu zuen "edozein langileren greba eskubidea errespetatzen” duela, baina "txapelketa aurrera ateratzeko beharrezkoak diren erabakiak hartu” behar dituztela gaineratu zuen eta partida 22 eta 0 galdutzat eman zien Agirreri eta Albisuri.\nHonen aurrean ELA sindikatuak epaitegietara joko dutela azaldu du. "Pilotarien greba eskubidea ez da errespetatzen, eta legea urratzea da hori” azaldu du sindikatuak. "Epaitegietara joko dugu, eta finala ez jokatzeko eskatuko dugu, epaile batek epaia eman arte” gaineratu du.\nEzkurdiarendako egoera "oso tristea” da\nEgoera ez da batere erosoa Ezkurdiarendako eta Martijarendako. "Gure esku ez dago zer gertatuko den finalarekin. Arraroa da dena, inork nahi ez zuen zerbait. Une zailak dira. Agirrerendako eta Albisurendako ere kolpea da finala jokatzeko aukera galtzea. Oso tristea da dena” azaldu zuen aurrelari arbizuarrak. Horri guztiari Julenen positiboa gehitu behar zaio. "Pena haundia da. Txapelketa bukaera ez da erraza izaten ari. Animo handienak eman nahi dizkiot Juleni. Uste dut iganderako prest egongo dela. Garbi daukat finala Julenek jokatu beharra duela; elkarrekin egin dugu txapelketa guztia” dio arbizuarrak.\nCOVID-a dela eta, Julenek jokatuko ez balu, Zabaleta izango litzateke bere ordezkoa."Albiste txarra izan dugu Julenen positiboarekin. Ea egun hauetan osatzen den eta ea berak jokatzen duen bere partida eta bere finala. Tokatzen bada, jokatu egin beharko da, baina ea Julen osatu eta berak jokatzen duen. Hori espero dugu guztiek” azaldu zuen atzo Zabaletak.\nZabaletak eta Elezkanok irabazi\nIzan ere Zabaletak eta Jaka ordezkatu zuen Elezkano II.ak Binakako finalerdietako ligaxkako 3. jardunaldiko partida jokatu zuten atzo Aimar Olaizolaren eta Urrutikoetxearen kontra. 14 ta 22 irabazi zuten Elezkano II.ak eta Zabaletak, partida ona jokatu eta gero. Zabaletari, aspaldiko partez, eroso ikusi zitzaion. "Hiru hilabete eskuak errekuperatu ezinik egon naiz, baina gaur ongi sentitu naiz” adierazi zuen.


Berlingo Harresia eta Ihes Ederra | Joanes Apaolazaren Bloga\nBerlingo Harresia eta Ihes Ederra\ntags: berlingo harresia, hedoi etxarte, ihes ederra, palast der republik\nBERLINGO HARRESIA ETA IHES EDERRA (edo azal baten azalpena)\nIHES EDERRAren azala:\nAlain M. Urrutia eta biok IHES EDERRA [Alberdania 2009] irudi-eleberria karrikaratu dugu urriaren 12an. Jendartean aurkeztu ostean, komunikabideetan, sarri eskatu zaizkigu egindako hautuen inguruko azalpenak. Azpimarratu nahi dut, liburuaren exegesigileak ez lukeela autorea izan behar, gurasokeria ekiditeko lehenik, eta liburua ez mugatzeko bigarrenik (saiakera edo manualen kasuan salbu), hala balitz ikuspegi-aniztasuna mugatuko bailitzake. Beraz, segidan egingo dudana ez bedi irakurria izan liburuaren azalpena bailitzan. Ez da bertako edukiaren eta estetikaren justifikapena, nahiz eta, liburuaren azalaren arrazoitze modukoa den, eta horren aitzakian komunikabide nagusiek urtemuga baten (Berlingo harresiaren erortzea) trataeraren inguruko gogoeta egiten dudan.\nPALAST DER REPUBLIK [1976-2006/2009]\nHistoriazaleek, ezkertiarrek, antikomunistek, Berlinen duela urte batzuk izan direnek; jende ezberdinak identifikatu du azalean den eraikina. Heinz Graffunder izan zen arkitektu-buru eta berarekin aritu ziren Karl-Ernst Swora, Wolf-Rüdiger Eisentraut, Günter Kunert, Manfred Prasser eta Heinz Aust.\nSpree kanalaren alboan, Unter den Lindenen bukaeran eraiki zuten Errepublikaren Jauregia. “Prusiar militarismoaren eta aristokraziaren aurka” sortua, festagunea, atzerki aretoa, parkea, politikarien tribuna, kontzertu areto erraldoia izan zen. Kultura eta memoriaren gune zituen estatu baten mugan zegoen eraikinean 1000 eta 4500 pertsonen artean sartzen ziren. Erakusketak burutzen ziren, Alemania Demokratikoko eta atzerriko margolari entzutetsuak eta ezezagunak erakutsi ziren han.\n2006an Alemania kapitalistako legebiltzarrak Berdeen eta Ezkerreko Aderdiaren ekimenei entzungor egin eta eraistea erabaki zuen ezkertiarren artean ezinegona piztuaz. Amiantoa izanagatik suntsitu nahi zela zabaldu zen hasieran, baina konpontzea erabaki ordez desegitea jo zen irtenbide.\nIHES EDERRA Iruñeako Hormiga Atómican aurkeztu genuenean, bertan lagundu gintuen Angel Errok aipatu zuen gizartean nolabaiteko infantilizazioa sumatzen duela. Berdin literaturan zein politikan. Sinplekeria argitasunaren baliokide egin bide digutela.\nAzaroaren bederatzia dela eta ale berezi eta erreportaiak ugaritu dira Alemaniako Errepublika Demokratikoaren erorreraren inguruan (DDR). Ezker muturreko prentsan salbu (Ingo Niebel Garan, Itxaro Borda Berrian, Junge Welt, Neues Deutschland) bi joera nabarmendu dira. Ezker muturreko prentsak, bide batez esatearren, ez du zuri ala beltzerako hautua egin, baina galderak egin ditu Perestroikaren inguruan, Valesa eta Gorvatxefi buruz, ekialdearen fagozitatzearen karietara.\nPrentsa nagusiaren lehen ikuspegian harresiaren erorreraren ikuspegi arroxa/horia eman da, jende arrunt estereotipotuaren bizitza aldaketak kontatzen dituena, kate sentsazionalistetan hala eman da. Bikote hautsien bizitzak, mugazainenak, mendebaldera edo ekialdera bizitzera joan zirenenak (bigarren adibidea kurioski gutxi azaltzen da). Egoera mingarria (harresiaren kontra zeudenentzat 1989ra artekoa, harresiaren aldekoentzat 1989tik aurrera) bazka egina, ezer berririk ez.\nBigarren jarrera, kate serioagoak omen direnen bertsioa da: komunismoa zen mundu diktatoriala azkenean erori eta askatasunak irabazi du, munduan gizaki oro da eskubideen subjektu kapitalismoari esker islamiar hiltzaileak iritsi zaizkigun arte. Arribismoa, manipulazioa, gizaeskubidekeria, gezurra. Gezurra agerikoen Sarkozyk idatzi duena, bere burua Azaroaren 9an Berlinen mailutxoarekin jarriaz (egun batzuk beranduago joan zela diote Libération eta le Mondek).\nBeste gaiekin sarri egiten da pornografia memoriala, gertu ditugu adibide asko esaten dutenak “frankismoaren aurka borrokatu zutela” eta horregatik borrokatzen dutela egun “euskal nazionalismoa” baina demostratu beharko balute frankismoa nola borrokatu zuten erridikulu xamarra izango litzateke, ziurrenik otsailaren 23an goxo-goxo zeuden sofan ongi zekitelako haiek antolatutako estatu kolpeak ez zuela luzera joko. Trantsizioari buruz zenbat pornografia. Frankismoari buruz, Gerra Zibila, Amerikako Inbasioa, Irakeko Gerra, Jugoslabiakoa, Judutar Holokaustoa. Manipulazioa eta irakurketa interesatuak nonahi, gurean ere bai.\nETB den ezdeustasun informatiboan bereziki barregarria egin da Asier Odriozola bidali berezia gaiari buruz ematen ari den ikuspegia. Ez dakit ETBk FOXen antiezkertiartasunera joko duen edo PRISA-sozialdemokraziari hobe egokitzen zaion antikomunismo primariora. Zalantza litzateke Odriozolak gaiaz ez dakielako men egiten dion gailendu den diskurtsoari edo hautu kontzientea den. Bigarren aukera bada berea chapeau, lehena bada hobe luke beste zerbaitetan eman denbora. AED eta SESBen erorrera, sorrera eta existentzia zinez konplexuak diren jazoera historikoak izaki, ezin dira pareko arinkeriaz aztertu. Lerrokatze ideologikoaren beste adibidea ETB 2k, garai batean kalitatezko saioa zen, Mundo.hoyn azaroaren 8an emaniko El muro de Berlín: archivos desclasificados.\nHIPOTESI KOMUNISTA, MAITASUN HIPOTESIA\nMemoria etengabe lantzen da, kontu sikiatrikoengatik lehenik, informazio batzuk betiko ezabatzen dira, beste batzuk finkatu, eta eraldatu gehien gehienak pentsatzen eta kontatzen ditugun uneoro. Gai honi buruz, alderdi antropologikoan Marvin Harrisek [Theories of Culture in Postmodern Times 1989] eta historikoan Eric J.Hobsbawmek [The Invention of Tradition, AA, 1983] zehaztasunez eta adibide konkretuekin azaldu dute nola berrosatzen dugun gure bizitza bera, dugun ideologia, morala, gauzen gaineko ikuskera, pertsonekikoa, eta, nola ez, historia. Batzuek ezinbestean nahiko modu drastikoan egin ere.\n1989ko azaroaren 9an ordea ez zen harresi bat soilik erori, mundu oso bat desagerrarazi nahi izan zen. Dena erosi daitekeela uste dutenentzat motelegi joan da hau dena suertatzen. Gaur egungo Alemaniako mapa elektorala ikustea besterik ez dago Ezkerreko Alderdiak emaitza hoberen lortzen dituen eremua AED zegon hori bera dela.\nHorren gaizki, horren zapaldurik zeuden horiek kapitalismoari lehenago zuten gizarte sistemaren errezetak eskatzen dituzte orain. Duela 10 urte esaterik zegoen nOstalgiarengatik zela hori, baina AED ezagutu ez zuten eta komunista bozkatzen duten horiei zer die proposatzekoa Alemania kapitalistak. Zer proposatuko die beraien egunerokoa Alemania Federaletik kanpo, merkatu librearen Alemaniaren kontra, antolatzen diren autonomoei.\nLuma zorrotzeko historialariek badakite AED izan dela historiako Alematar herrialde antifaxista bakarra, bitartean bere mendebaldeko aizpak militar naziak eta enpresaburu hitlerdarrak demokraziara birziklatzen zituen horretan, Ulrike Meinhof, Andreas Baader, Gudrun Ensslin, Jan-Carl Raspe eta besteeri bizia kendu zieten Stammheinen. Alemaniar Errepublika Federala, AEBen kolonia ekonomiko eta kulturala, burgesiak gidatutako estatua, katolikotasunaren eskizofrenia berriz Alemanian sustraitzen ahalegindu zen burujabetzarik gabeko errepublika.\nBitartean AEDa hipotesi komunistan aritu zen lanean. Alain Badiou filosofoak aurten argitaratu duen Hipotesi Komunistan [L’hypothèse communiste, 2009] aipatzen den ideia nagusi horrekin: ez ardura oraino suertatu diren ezbeharrak, gizarte ezberdintasunak desagerrarazteko bidea hipotesi komunista gauzatzean datza. Horretan ahalegindu ziren Bertolt Brecht bera AEDn, edo Angela Davis AEBtan, beste hainbatetan Rosa Luxemburgo edo Kar Liebnecht bezala. Erich Höeneckerek, AEDko azken lehendakariak, bere azken idazkietan [Notas desde la cárcel, 2008] azaltzen zuen, estatu lanetan aritu ziren horiek nola lortu zuten lehenik hiritar orok etxebizitza eskubidea izatea, eta hiritar bakoitzaren metro koadroak nola joan ziren hazten 1949tik 1989ra. Mendebaldetar alemanek sarri galdetu ohi dute “zer nahiago duzu Mercedesa edo Trabia (AEDan kotxe arrunta zena)?”, tira, galderan bertan dago erantzuna, “zer nahiago duzu zuk Mercedesa izan eta inguruan lauk deus ez izatea edo bostok Trabia izatea?”. Gosez ez zen jendea hiltzen AEDn. Analfabetoak desagertu ziren, unibertsitate ikasketak zituztenak gehienak ziren (%50 emakumeak, 1980an munduan 8 herrialdetan zen hala, AEB, Kanada eta beste sei herrialde komunista, tartean AED eta Bulgaria). Sexu askatasuna, dibortzioa, antikontzeptiboak denen eskura mendebaldean baina 30 urte lehenako, abortatzeko eskubidea, bigarren harremanak publikoki eta lotxarik gabe izateko aukera, masturbazioaren demonizazioaren aurkako kanpainak, nudismoa hondartzetan. Ekialdeko Alemanian hipotesi komunista lurperatzean, ez zen soilik bandera bat desagertu, ez zen irakaskuntza lan-merkatura soilik bidali, langabezia hazi, arrazakeria ideologi moduan eta praktikan areagotu, bakearen aldeko hautua deuseztu. Egun Alemania potentzia militarra izatea ahalbidetu zen, Afganistana hiltzera joateko gero.\nAlain Badiouk dio maitasuna binaka eginiko komunismoa dela. Eta sortzen den mundu-ikuskera berri hori mantentzeko ahalegina egin behar dela amaieraraino. Maitasunean eta iraultzan hildakoak daude, iraultzak gehiago hiltzen du taldean eginagatik. Maitasunean mundua sortzen da, dena “ez den bezala ikusten da” Nietzscheren hitzetan. Iraultzak itsutzen du, iraultza asmakuntza da, praktika, beldurra, mina, ahalegina, helburuak nahi bezain arin ez eskuratzea.\nLeipzigen eta Berlinen, Ljubljanan eta Budapesten karrikaratu ziren manifestariek ez zuten harresiaren erorrera eskatzen komunikabideek hala azaldu nahi badute ere, “giza aurpegidun sozialismoa” eskatzen zuten. Ez zuten kapitalismorik nahi (BBCek egin inkestan [09.11.2009] Errusiarren %77ak eta Ukrainarren %75ak ekonomiaren kontrol zentralizatuaren alde egiten du), arazoak zituen sistem hori -sozialismoa- eraldatu nahi zuten, hala dio lagun handiaren “betiereko iraultzak”. Bikoteek ere hutsuneak dituzte, eta maitasunaren eguneroko paradisuan, eguneroko minean sinisten dugunok tematzen gara eta tematuko mundua eraldatzen. Lan finkoa eta soldata duina izatearen lasaitasuna galdu zuten miloika biztanlek 1989an, beraien burua esplotatu eta merkantzia izateko askatasuna erdietsi, hezkuntza parekide eta doakoa joan zitzaien eskutik, klaserik gabeko gizartean bizitzeari utzi zioten, kultura ez zen berriro haien eskuetara egongo, ezta kirola praktikatu edo ikustea. Lasaitasuna, bakea du gorroto merkatuak. Orain berlindar gaztea aske da 20 kiloko tramankulua soinean eramateko saltxitxak salduz kalean, barregarria gelditzea da demokrazia burgesa, eta egunean bi saltxitxa zikin jateko eskubidea (bio nahi duenak soldata laukoitza izan dezala).\nBaina hauteskundeetan soilik ez, egunerokoan, aukera berdintasunen alde lanean jarraituko du askok luze. Akatsak bazituen AEDk, izango zuen ziurrenik amiantoa Errepublikaren Jauregiak, baina hain argi, ume ergelei bezala historia kontatzen zaigunean, zalantzak sortzen zaizkit, eta zer egingo diogu, galtzaileek, gaizkile direla esaten direnek elkartasun primarioa sortzen didate. Argazki zahar horitua jarri diogu azalean IHES EDERRAri, izan zitekeen eta kapitalak oraingoz eraitsi duen kultura eta eztabaidaren guneari.\nEsana du Rosak:\nHedoi Etxarte 2009.11.09\nUMPS [spartakus ukronisten]\nfrom → AURKEZPENAK·PRESENTACIONS·HITZALDIAK, Egunerokotasuna, politika\n← PreNTSaN jAsOtaKoA\npRenTsan, sarean eta iRratietan jasotakoa II →\n11 iruzkin leave one →\nIban Zaldua permalink\n2009/11/10 12:19 am\nEsaten dituzun gauza askorekin ados nagoen arren, kontutxo pare bat. Niri ez zait iruditzen AED “klaserik gabeko gizartea” zenik. Desberdintasun ekonomikoak murriztu zirela esatea zehatzagoa litzateke. Baina ez ziren desagertu, ezta produkzio bideen gaineko kontrola nomenklaturaren aldetik ere. Beste kontu bat da ondoren etorri denak desberdintasunak handitu dituela. Baina klaseak, egon, bazeuden.\nBestetik, inpresioa daukat ezin dela ahaztu, halako analisi batean, askatasun formalen (burgesen, nahi baduzu) faltaren auzi guztia, besteak beste muga bat igarotzearena (kapitalismoak herrialde azpigaratuekin praktikatzen jarraitzen duena, noski: zeinagatik salagarria baita), eta erregimenaren errepresio guztia. Ziur nago ekialde komunistan bizi izandago jende gehienak, ekonomia zentralizatuago bat ez dakit, baina nahiago duela ekonomia sozialago bat, oraingo neokapitalismoa baino. Baina ziur nago, halaber (edo nahiko ziur, behintzat) inork ez lukeela nahi atzera egitea “askatasun formalen” (edo nahiago baduzu, burgesen) alorrean.\nAzkenik, simulakroarena. Irakurri dudanagatik, irudipena daukat ekialdeko erregimen kolektibista-estatalistak gehien higatu zuen kontuetako bat diskurtso ofizialaren eta egitate kotidianoen arteko leize gero eta handiagoa izan zela. Leize hori, jakina, handia da orobat mundu kapitalistan, baina desberdintasun batekin: hemen haren kontra jo daiteke (gutxi, benetako eraginik ez duten guneetatik, ados; koartada bezala, nahi bada), eta horrek jasangarriago egiten du tarte hori, hein batean behintzat. Amets komunistan sinestu zuten bizpahiru belaunaldien bultzada amaitu zelarik, leize hori zabalegia bihurtu zen, eta diskurtso ofizialak bertan behera erortzeari ekin zion. Besteak beste.\n2009/11/10 1:21 pm\ntestu bikaina hedoirena! eztabaida oso interesgarria da. azkenean, ziuraski mendebaldeko gizarteetan gaitasun haundiagoa dago burbuila sortzeko jendeak bere gizarteaz duen irudian. kapitalismoan askatasuna omen dago: askatasuna kutsatzeko, askatasuna langileak esplotatzeko, askatasuna gaizkia egiteko ondokoari. eten edo leize hori agerikoa zela ziur, baina agian ez zituztelako ondo ikasiak simulakroaren gizarteko teknikak. gustatu zait hedoi-ren testua batezere bere tokian jartzen duelako beste aurpegia: hau da, DDR-k bere aziertuak izan zituen, bere merituak. Horiek dira diskurtso ofizialean galtzen direnak.\n2009/11/10 6:24 pm\nElkarrizketa aberasteko tenorean, hona Isaac Rosak Publicon idatzirikoa:\n¿Vivimos mejor sin el comunismo?\n“Todo lo que nos decían del comunismo era mentira; pero lo peor es que todo lo que nos contaron del capitalismo era verdad” -Chiste popular en los países ex socialistas-\nQue la historia la escriben los vencedores se comprueba de nuevo estos días, con las celebraciones por los veinte años sin muro. Salvo alguna encuesta que muestra la decepción de los ciudadanos del antiguo bloque socialista, echo de menos, entre tanto entusiasmo unánime, un debate a partir de una pregunta elemental: ¿Estamos mejor desde que desapareció el mundo comunista?\nLa sola pregunta ya parece sospechosa. Porque si el comunismo murió hace veinte años, lo que no desapareció es el anticomunismo, que marca hoy las conmemoraciones. Lo habitual ante esa pregunta es que, después de tirarte a la cabeza un “libro negro”, te sacudan con otra pregunta: “¿Acaso preferirías vivir en la antigua URSS?”. No, yo no querría. Pero si fuese ruso y la alternativa fuese la actual Rusia, me lo pensaría.\n¿Ha mejorado la vida en los países ex socialistas? No lo parece, si atendemos a los indicadores y las encuestas. Más bien al contrario: no han dejado de crecer la miseria, la desigualdad, la enfermedad, la inseguridad y la violencia; y a cambio la democracia no ha avanzado mucho. Viven mucho mejor unos pocos, sí, pero la mayoría quiere algo más que libertad para comer, y ni ésta abunda. Aunque siempre pueden consolarse con la versión oficial: la culpa del fracaso es del propio comunismo, no del capitalismo.\n¿Y a este lado del muro? ¿Estamos mejor? Pues tampoco. No sólo fallaron los sueños de paz y prosperidad eternas. Además perdimos el contrapeso que suponía la existencia del mundo socialista, en tanto que posibilidad. Sin él, los Estados no ven tan necesario asegurar bienestar y empleo, ni avanzar en unos derechos y una libertad que ya no tienen espejo en que mirarse.\n[ http://blogs.publico.es/trabajarcansa/2009/11/10/%C2%BFvivimos-mejor-sin-el-comunismo/ ]\n2009/11/10 6:35 pm\nBai, oso ondo dago, eta bat egiten dut Rosarekin; bera da, Reig kaleratu ostean, Públicon geratu den zutabegilerik onena, ziurrenik.\nIzan ere, Hobsbawmek aditzera ematen zuen bezala, ziurrenik mundu komunistaren onurarik handienak mendebaldeko langilegoak jaso zituen, II. Mundu Gerraren osteko urteetan: langileen ongizatea hobetu behar izan zen “tentazio komunista” gehiegi gara ez zedin.\nOso interesgarria ere hasierako txistea. “Komunismoari buruz esaten ziguten guztia gezurra zen”, erregimen haien simulakro mailari buruz aipatzen nuenarekin lotu daitekeena, hein batean behintzat.\n2009/11/11 6:01 am\nJugoslavia ezagutu nuen, turismo merkea eginez, “komunismoaren” (¿?) domino fitxak erori eta berehala, eta Balkanetako gerra gertatu baino lehentxoago. Sobietar Batasuna ezagutzeko, irakurri nuen lehen liburua (1981an-edo irakurriko nuen) Aleksandr Solzhenitsynren triste hura izan zen. Laurogeigarren hamarkako, udetan, Radio Tirana eta Radio Moscú espainolez genekienontzat egiten zuten propaganda merkea, SWn (uhin motzean), entzuten lokartzen nintzen askotan. Txinari buruz dakidan apurra Amnesty Internationalen urteroko txostenetatik ikasi dut…\nKomunismoaren onuretan fedea galdu nuen eskuratu baino lehen baina daukagun sistema ekonomikoa ezinbestekoa denik sinistera ere ez gara lerratuko…\nZein izango da hurrengo iraultza, GBE-NER?\n2009/11/11 6:25 am\nIban, goiko zure iruzkin horren bidez jakin dut Rafael Reigek ez duela Publicon dagoeneko idazten. Bere artikuluak RSS baten bidez oso gustura irakurtzen nituen baina oraindik konturatu ez…\nKaleratu? Publicokoek bere lumarik zorrotzena kaleratu? Ezkerretakoa izateko bokazioa duen egunkari batek langile finak kaleratzen? Zer ote, ERE bat, Del Olmo, Marlaska, Audiencia Nacionala?\nErantzuna topatzen ibili naiz.\n2009/11/11 10:31 am\nAINGERU EPALTZA eta IRATI ELORRIETAren iritziak hemen, bakoitza bide ezberdinetik:\nAingeru Epaltza / Noticias de Navarra\nGünter Grass idazle alemaniarrak Nire mendea izeneko ipuin liburua argitaratu zuen 1999an. Ehun kontakizun labur, guztira, XX. mendeko urte bakoitzeko bat. 1989koari dagokiona ez da bertzea baino luzeagoa. Honela du amaiera: «Izan ere, nolabait, bizitzak jarraitzen zuen». Hedabide batzuei kasu egitera, atzoko egunarekin, ongiak gaizkia garaitu zuen, duela 20 urte, Berlingo murrua erortzean. Bertze muturrean, denok ezagutzen ditugu atzokoa dolu eguntzat duten lagunak; ez dira noski hain guti gure euskal mundu bere(i)xian. Osasungarriagoa litzaiguke Danzig-eko nobel saridunaren eszeptizismoa geure egitea: mundua ez zen besta 1989ko azaroaren 9aren aitzin, baina hortik goitikoek ez dute paradisu bilakatu. Horrek ez dio, hala ere, erabakigarritasunik kentzen atzoko datari. Deitoratzekoak nahiz ospatzekoak, azken bi hamarkadatan gure zangopeko lur hau inarrosi duten gertakari gehienek hartan dute oinarri. Bloke komunistan nahiz kapitalistan, urtebete lehenago eroetxean sartuko zuten «babes murruaren» suntsipena iragartzen zuena. Halaxe oroitarazi digute 20. urteurren honen harira. Bertze kontu bat, nabarmentzekoa: kasualitatearen eragina Berlingo ekialdeko auzo guztietatik Brandenburgoko ateraino jendetza ekarrarazi zuten gertakarien katean. Itxuraz, Errepublika Demokratikoko bigarren mailako politikari baten zalantzak zorabiatzerainoko abiadura eragin zion gure planetaren historiari. Geroztik halaxe baitugu, xirimola batean, II. Mundu Gerlaren ondoko mundu zurrun eta egonkorra. «Sozialismo errealaren» mendeko herrietakoa ez da duela bi hamarkada heriotza-agiria jaso zuen sistema bakarra. Kapitalismoaren nola-halako onurak bizi genituenendako ere gauzak ez dira berdinak izan. Duela 20 urte, ustekabea, ezegonkortasuna eta segurtasun eza sartu zen bat-batean gure bizitzan. Gauza berriak sortzeko baldintzarik hoberenak. Nik nahiago dut mundu hau, 1989ko azaroaren 8koa baino.\nIrati Elorrieta/ Berria\nBerlinen bizi den Flix marrazkilariak eguneroko gertakizunetan oinarritutako istorioz osatutako hainbat liburu argitaratu ditu. Azkena: Hor bazen zer edo zer… Zertaz gogoratzen da banatutako Alemanian gaurko Alemania elkartuan bezainbeste urtez bizi izan zen belaunaldia? Harresiaren erorketaren urteurrena dela eta, bere buruari eta bere lagunei egindako galdera honen erantzunekin osatu du liburu berria. Kontakizunetako bat aukeratu dut:\nMeikeren gurasoak kokoteraino zeuden estatu sistema polizial eta kapitalistan bizitzearekin. Bost urte izango zituen berak. Maletak egin eta alboko estatu sozialistara bizitzera joan ziren. Entzuna zuten, leku ona zela umedun familientzat. Aitak industrian lan egiten zuen eta amak erizain. Bizitokiz aldatu baino lehen egiten zuten bezala, aitak goizeko txandan, amak gauekoan. Bata lanetik heltzean etxetik irtengo denari muxu emateko denbora juxtuarekin. Paradisua beste modu batera irudikatu zuten Meikeren gurasoek.\nAitak, batez ere, ez zuen bere iritzia isiltzen. Enpresako trebakuntza ikastaro deitzen zioten batera joan behar izan zuen. Denbora luzez egon zen kanpoan. Itzuli zenean, kexatzeari utzi zion. Soilik behin, Meikerekin egiten zituen bizikleta-irtenaldi haietako batean, istorio bat kontatu zion: «12 urtez lozorroan egon ondoren, jainkoa esnatu zenean, bakartokira joan zen. Bertan bi tontor lodi eta eder egin zituen. Batekin AEFari eman zion forma eta bestearekin AEDari. Eta batek begiak ixten dituenean, bietan sentitu daiteke ondo». Gero isildu egin zen.\n2009/11/11 7:10 pm\nKontra egiteagatik pixka bat (beti bezala), Belen Altunaren zutabe elpaistar bat:\n2009/11/12 6:35 pm\ndomaia da nola sortzen zaion Altunari antikomunismo landugabea eta zifrak ematen hasten den, horren finki zuen idatzi Euskaldun Fededun [Alberdania]. Baina katolizismoa eta komunismoarekin duen zorroztasun hori, antza, ahaztu egiten zaio kapitalaz eta sozialdemokraziaz mintzatzean.\nGainera, oso modu berexian egiten ditu matematikak Belenek. Uste nuen hemen eztabaida sistema ekonomikoei buruzkoa zela, eta Pinocheten Chile eta Obamaren AEBak biak direla kapitalista (Obamak egunero Iraken eta Afganistanen hiltzen duela gogoratu behar dugu?), De Gaullen Frantzia eta Thatcherren Erresuma Batuaren gisa berdin zela kapitalista Japongo ekonomia II MGan eta Mevdeveven egungo Errusian, ez ahaztearren (neonazi askok uste dutenaren kontra) III.Reicha erabat kapitalista zela.\nHildakoetan kontuak gainera ez zaizkit ateratzen, sobietar erailak soilik zenbatuaz 26 milioi izan ziren Naziengandik [SESBeko, Jugoslaviako eta Poloniako biztanleen %20a erail zuen kapitalismo alemanak]. I MGko biktima guztiak izan ziren kapitalaren gerrarenak, Dresden EBk bonbardatutakoak erebai, Panama, Nikaragua, …\ntira, hobe dugu zifren lehian ez sartzea, uste dut kapitalismoaren gerrek eta goseek aisaz dutela emaitza zikinagoa. Nahiz eta, Belen Altunak egin ez bezala, ni ez naizen inperialismo baten (sobietarra edo yankee-kapitalista) defentsan hasiko.\nElkarrizketa aberastearren beraz!\n-MARCOS ROITMAN ROSENMANN La Jornada berripaper mexikarrean:\n“Cuando cayo el Muro de Berlín otros lo remplazaron”\n-DIEGO GONZÁLEZ Página 12 argentinarrean:\n“El Muro cayó rápido pero llevo años de lucha”\n-GORKA JULIO Berrian:\n“1984 zoriontsua opa dizuet”\n-AGENCIA BOLIVARIANA DE NOTICIASen:\n“Muro de Berlín: 223 muertos. Muro que separa a Los Estados Unidos de México: 5,6 mil muertos”\nGorka Bereziartua permalink\n2009/11/12 8:17 pm\n1989 aurreko AED nolakoa zen, horri buruz zelako gezurrak esaten diren, komunismoaren “gaiztakeria” medioetan zenbat puzten den, mezua zein manikeoa den… Bai, ados nago. Baina zera egiten zait bitxia: bai botere kapitalistak (barka terminoaren orokorra) eta bai ezkerreko erresistentziak (barka berriro) zenbateko garrantzia ematen dioten iraganaren bataila irabazteari. Matrix bezalakoa da (oraingoan, barka topikotzarra): 2009an gaude, baina auzi politiko-ekonomiko-sozial-… eta abarreko guztiak aurreko mendean agortu zirela dirudi. Gero norbaitek zerua erre zuen, makinek mundua hartu zuten eta orain nor bere kapsulan sartuta iragan errealaren hondakinez osatutako proiekzioa ikusten bizi gara. Batzuk legitimatu egiten dute, besteek kontra egiten diote. Baina fikziozko eztabaida da; asko jota, eztabaida historikoa, eraman dezakeena finkatzera iraganaren bertsio bat edo bestea, baina ez gaurko arazoei erantzuna ematera. Eta esan beharrik ez dago horrek nori egiten dion mesede eta nori kalte.\nZentzu horretan, oso interesgarria egin zitzaidan duela aste bazuk Slavoj Zizekek Democracy Now-n egin zioten elkarrizketan esan zuena: “Batzuetan ideia arraro eta paranoiko bat dut: beharbada krisi hau fabrikatu egin dutela, jendeak ikus dezan, krisia egonda ere, ezkerrak ez daukala benetako erantzun globalik”.\nPS: Barka erantzun honen doinu “ongiaren-eta-gaizkiaren-gainetik-nago-ze-listoa-naizen” hau, baina saturatu xamar utzi naute murruaren erorketaren kariaz antolatu zeremoniek.